
I. Introducere

 

În prezent, întreaga construcţie europeană - structură instituţională, natura juridică, competenţe, instrumente şi proceduri, obiective, politici etc. - se bazează pe mai multe tratate care, de-a lungul celor peste 50 de ani de existenţă, au fost supuse unor repetate amendamente şi completări:

· Tratatul de constituire a Comunităţii Europene a Cărbunelui şi Oţelului – CECO (Paris, 1951);

· Tratatele care instituie Comunitatea Europeană a Energiei Atomice (EURATOM) si Comunitatea Economică Europeană (CEE), semnate în 1957 de către cele şase ţări - Belgia, Franţa, Germania, Italia, Luxemburg si Olanda; tratatele de înfiinţare sunt cunoscute sub numele de Tratatele de la Roma şi au intrat in vigoare la 1 ianuarie 1958;

· Actul Unic European (AUE), semnat la Luxemburg şi Haga în februarie 1986, intrat în vigoare la 1 iulie 1987 prin care s-a stabilit data de 1 ianuarie 1993 ca termen limită pentru realizarea pieţei interne şi care a introdus noi proceduri pentru adoptarea legislaţiei necesare acestui obiectiv. Actul Unic a aşezat, ca prioritate, realizarea coeziunii economice şi sociale alături de realizarea pieţei interne;

· Tratatul de la Maastricht, semnat în februarie 1992, privind crearea Uniunii Europene, moment important în procesul de unificare politică a Europei; 

· Tratatul de la Amsterdam (1997) care modifică anumite prevederi ale Tratatului asupra Uniunii Europene, din Tratatul de constituire a Comunităţii Europene precum şi din alte documente conexe. El nu se substituie celorlalte Tratate, ci le completează.

· Tratatul de la Nisa, semnat în februarie 2001, având ca obiectiv asigurarea unei bune activităţi instituţionale în momentul când Uniunea va avea 30 de membri, înscriindu-se deci în viziunea unei reforme instituţionale ale cărei trei axe principale sunt: componenţa şi modul de funcţionare al instituţiilor europene, procedura de decizie şi consolidarea cooperării între instituţii.


La acestea se adaugă tratatele de aderare, un număr impresionant de acorduri, protocoale, norme, declaraţii şi decizii, care tind să blocheze funcţionarea Uniunii, cu atât mai mult în perspectiva lărgirii fără precedent care va avea loc în următorii ani.


Evoluţiile înregistrate precum şi schimbările majore ce se prefigurează la un orizont de timp foarte apropiat impun o reformă completă, profundă şi radicală a actualei Uniuni, proces care cuprinde o redefinire conceptuală a întregii construcţii europene. Acest parcurs a început, în mod concret, prin elaborarea unui tratat constituţional, proiect aflat în curs de desăvârşire în cadrul lucrărilor Convenţiei privind viitorul Europei dar şi prin contribuţiile, unele de mare substanţă, avansate spre dezbaterea Convenţiei, precum „Studiu de fezabilitate - contribuţie la proiectul preliminar de Constituţie a Uniunii Europene - document de lucru”, al Preşedintelui Comisiei Europene, Romano Prodi, „Proiectul de Constituţie” redactat de grupul Partidului Poporului European din Convenţie, coordonat de Elmar Brok, membru al Convenţiei sau „Proiectul Freiburg al Tratatului constituţional european" al grupului franco-german de cercetare.

 

II. Proiectul de Tratat constituţional al Convenţiei


La 28 octombrie 2002, Valery Giscard d'Estaing, Preşedintele Convenţiei asupra viitorului Europei, a prezentat, în numele Prezidiului, primul proiect al viitoarei Constituţii Europene, un document de lucru care cuprinde structura proiectului de tratat constituţional al Europei. Documentul a fost redactat pe baza unui larg consens desprins din lucrările Convenţiei privind conferirea de personalitate juridică Uniunii Europene şi unificarea, într-un singur text constituţional a prevederilor tratatelor constitutive ale Comunităţilor Europene, ale Tratatului asupra Uniunii Europene (Tratatul de la Maastricht), şi ale altor tratate, protocoale şi acorduri care guvernează existenţa şi activitatea în cadrul Uniunii Europene şi a fost aprobat de plenul Convenţiei.


În forma sa actuală – un cadru („scheletul”) de constituţie, fără redactarea conţinutului clauzelor – se estimează1 că proiectul va cuprinde 414 articole din care 73 sunt articole noi, 136 prezintă modificări minore faţă de textele tratatelor existente, iar 205 articole sunt preluate integral din acestea. 

 

1. Scurtă prezentare a principalelor clauze


Proiectul cuprinde trei părţi:

· Partea I: Arhitectura constituţională;

· Partea a II-a: Politicile şi activitatea Uniunii;

· Partea a III-a: Clauze finale şi în legătură cu continuitatea juridică.

 


Partea I – Arhitectura constituţională - cuprinde 46 de articole, împărţite în 10 titluri şi este formată din prevederile principale prin care se definesc noţiunile de bază, principiile, obiectivele şi instituţiile Uniunii, astfel:

Titlul I: Definiţia şi obiectivele Uniunii

· Prezintă decizia statelor europene de stabilire a unei entităţi, denumită pe parcursul acestui proiect Uniune2, prin coordonarea deplină a politicilor la nivel european şi prin administrarea anumitor prerogative comune pe baze federaliste, concomitent cu păstrarea identităţilor naţionale ale Statelor Membre; cuprinde recunoaşterea principiului diversităţii în cadrul Uniunii şi precizarea că aceasta este deschisă tuturor statelor europene care împărtăşesc aceleaşi valori şi care se obligă să le promoveze în comun. Articolul îşi propune astfel să realizeze o definiţie a Uniunii şi a naturii sale juridice.

· Defineşte setul de valori care determină motivaţia statelor europene de a fi membre ale Uniunii, printre care: respectarea demnităţii umane, a drepturilor fundamentale, democraţiei şi statului de drept, a obligaţiilor ce decurg din dreptul internaţional.

· Stabileşte obiectivele generale ale Uniunii:

· apărarea valorilor comune, a intereselor şi independenţei Uniunii;

· promovarea coeziunii economice şi sociale;

· consolidarea pieţei interne şi a uniunii economice şi monetare;

· stimularea realizării unui grad înalt al ocupării forţei de muncă şi al protecţiei sociale;

· un nivel înalt de protecţie a mediului înconjurător;

· încurajarea progresului ştiinţific şi tehnologic;

· crearea unei zone a libertăţii, securităţii şi justiţiei;

· dezvoltarea unei politici externe şi de securitate comune menită să apere şi să promoveze valorile Uniunii în întreaga lume.



Aceste obiective vor fi puse în practică prin mijloace adecvate, în funcţie de investirea integrală sau parţială a Uniunii cu anumite competenţe sau exercitarea lor în comun de către Statele Membre.

· Conferă explicit personalitate juridică Uniunii.


Titlul II: Cetăţenia Uniunii şi drepturile fundamentale 

· Se defineşte noţiunea de cetăţenie în sensul că fiecare cetăţean al unui Stat Membru este cetăţean al Uniunii, dobândind astfel dublă cetăţenie, atât naţională cât şi europeană.

· Sunt prezentate drepturile aferente cetăţeniei europene, respectiv dreptul de liberă circulaţie şi de rezidenţă în spaţiul european, dreptul de a vota şi de a candida în alegerile locale şi pentru Parlamentul European, dreptul la petiţie, de a se adresa în scris şi a obţine răspunsul instituţiilor europene, în limba sa naţională. Sunt incluse prevederi exprese relativ la nediscriminarea între cetăţeni din raţiuni de naţionalitate.

· Articolele referitoare la drepturile fundamentale vor fi redactate fie după modelul Tratatului asupra Uniunii Europene, fie după cel al Cartei prin includerea unei prevederi care va face trimitere la textul Cartei Drepturilor Fundamentale3, prezentată sub forma unei anexe, parte integrantă din Tratatul constituţional sau prin preluarea integrală a prevederilor Cartei în textul Tratatului.



Titlul III: Competenţele Uniunii

 


Sunt enunţate cele patru principii fundamentale după care se stabilesc delimitarea şi exercitarea competenţelor Uniunii, şi anume: principiul atribuirii, cel al subsidiarităţii, principiul proporţionalităţii şi cel al cooperării loiale.

· „Principiul atribuirii” se referă la faptul că Uniunea trebuie să acţioneze în limitele de competenţă conferite de Constituţie şi cu respectarea principiului subsidiarităţii şi proporţionalităţii. Orice altă atribuţie care nu este conferită Uniunii în mod expres de către textul constituţional va fi îndeplinită de Statele Membre. Totodată, acest titlu cuprinde o serie de prevederi în legătură cu întîietatea dreptului comunitar faţă de dreptul Statelor Membre şi controlul asupra respectării principiului subsidiarităţii şi proporţionalităţii, al transpunerii în practică, cu bună credinţă, a actelor instituţiilor Uniunii de către Statele Membre şi al cooperării loiale dintre Statele Membre şi Uniune.

· Distinge două categorii de competenţe: competenţa exclusivă a Uniunii - Statele Membre pot să acţioneze numai în limitele conferite de legislaţia comunitară şi competenţa comună a Uniunii şi Statelor Membre. Urmează a se stabilii domeniile de aplicabilitate ale fiecărui tip de competenţe precum şi domeniile în care Uniunea sprijină sau coordonează activitatea Statelor Membre fără a avea competenţe directe.

Titlul IV: Instituţiile Uniunii

· Cuprinde lista instituţiilor Uniunii cu menţionarea principiului unicităţii structurii instituţionale. Acestea îşi vor desfăşura activitatea în domeniile de competenţă atribuite prin Tratatul constituţional şi în concordanţă cu procedurile prevăzute de acesta.

· Prezintă obiectivele, rolul, atribuţiile şi modalităţile de acţiune, componenţa, modul de constituire ale Consiliului European, Consiliului Uniunii (Consiliului de Miniştri), Parlamentului European, Comisiei, Congresului Popoarelor Europei, Curţii de Justiţie şi Curţii de Primă Instanţă, Băncii Centrale Europene, Comitetului Economic şi Social şi Comitetului Regiunilor.

· Dezbaterile care vor urma vor defini instituţia Preşedintelui Consiliului European: rolul şi responsabilităţile, modalitatea de alegere şi durata mandatului.

Titlul V: Activitatea Uniunii

· Sunt prezentate instrumentele aflate la dispoziţia instituţiilor Uniunii pentru exercitarea atribuţiilor lor, procedurile pentru adoptarea legilor, hotărârilor, a altor acte normative şi a metodologiilor lor de aplicare. Menţiuni separate asupra procedurilor de punere în practică se fac în domeniul politicii externe şi de securitate comune, al politicii de apărare comună şi al politicilor privind activitatea poliţiei şi de combatere a infracţionalităţii. 

· Reglementează noţiunea de „cooperare întărită”, stabilită în baza prevederilor Tratatului constituţional, obligaţiile statelor faţă de aceste cooperări şi domeniile în care nu este posibilă iniţierea unor astfel de cooperări.

Titlul VI: Viaţa democratică a Uniunii

· Se stabileşte principiul egalităţii tuturor cetăţenilor Uniunii în faţa instituţiilor şi principiul democraţiei participative; instituţiile Uniunii vor asigura un înalt grad de transparenţă în activitatea lor; dezbaterile legislative din cadrul Parlamentului European şi al Consiliului sunt publice; organizaţiile cetăţeneşti vor avea posibilitatea să ia parte activă la viaţa Uniunii. 

· Alegerile pentru Parlamentul European urmează să se desfăşoare după o metodologie unitară pentru toate Statele Membre.

· Cuprinde procedurile de vot în cadrul instituţiilor, inclusiv definirea majorităţii calificate şi a procedurii de „abţinere constructivă”4 şi consecinţele sale.

Titlul VII: Finanţarea Uniunii 

· Activitatea Uniunii se va finanţa integral din resurse proprii, în cadrul unui buget echilibrat, cu veniturile şi cheltuielile previzionate pentru fiecare an financiar. Cuprinde prevederi relative la disciplina bugetară şi metodologia de adoptare a bugetului. 

Titlul VIII: Activitatea Uniunii în lume 

· Stabileşte modul de reprezentare al Uniunea în relaţiile internaţionale; defineşte rolul şi locul în structura instituţională a Înaltului Reprezentant pentru politica externă şi de securitate comună.

Titlul IX: Uniunea şi vecinătatea apropiată 

· Este suportul constituţional al stabilirii unor relaţii privilegiate între Uniune şi statele vecine („parteneriat european”).

Titlul X: Calitatea de membru al Uniunii

· Stabileşte principiul că Uniunea este deschisă aderării oricărui stat european care împărtăşeşte valorile ei şi doreşte să le pună în practică în comun cu celelalte state membre, respectă întocmai drepturile fundamentale şi acceptă regulamentul de funcţionare al Uniunii. 

· Prezintă procedura de aderare şi procedura de suspendare a calităţii de membru în situaţia în care un Stat Membru aduce atingere principiilor şi valorilor Uniunii. Se instituie şi o procedură de retragere voluntară din Uniune, precizând consecinţele acestui act unilateral al unui Stat Membru.


Partea a II-a – Politicile Uniunii şi implementarea lor

Conţine baza legală a politicilor Uniunii, stabilite în concordanţă cu prevederile clauzele cuprinse în Partea I, şi va specifica, pentru fiecare domeniu, tipul de atribuţii (titlul III) şi actele (normele) şi procedurile care urmează a fi aplicate (titlul V). 


Este foarte posibil ca dezbaterile în cadrul Convenţiei să nu conducă la stabilirea tuturor detaliilor care să guverneze acest important domeniu, astfel încât se poate anticipa că forma finală a Părţii a II-a a tratatului să fie definitivată numai prin negocieri între miniştrii de resort , în cadrul Conferinţei Interguvernamentale.


Partea a III-a urmează să cuprindă obişnuitele prevederi finale, prevederile în legătură cu continuitatea juridică a Comunităţii Europene şi a Uniunii Europene precum şi cu revizuirea tratatului, valabilitatea, adoptarea, ratificarea şi intrarea în vigoare

2. Consideraţii generale asupra proiectului

Documentul prezentat de Valéry Giscard d’Estaing, în numele Prezidiului Convenţiei este un material de lucru, cuprinzând scheletul unui Proiect cadru de Tratat constituţional al Europei, structura de bază şi nu substanţa acestuia. Cu toate acestea, se pot nota o serie de elemente de importanţă majoră, care prefigurează viitoarea arhitectură a construcţiei europene, printre care:

· Europa va avea la bază o construcţie de tip federal (articolul 1), cu o politică externă şi de apărare comună (articolul 30), cu un buget unic, care se finanţează din resurse proprii (articolul 38). Prin urmare, anumite competenţe vor fi atribuite, în exclusivitate, Uniunii, în timp ce altele vor fi exercitate în comun de către Uniune şi Statele Membre sau lăsate, în continuare, Statelor Membre, ceea ce răspunde opiniilor partizanilor Europei interguvernamentale.

· Proiectul preia propunerile avansate de Jacques Chirac, Tony Blair şi Jose Maria Aznar de instituire a funcţiei de Preşedinte al Consiliului European, în paralel cu menţinerea celei de Preşedinte al Comisiei Europene.

· Crearea unei noi instituţii comunitare – Congresul Popoarelor Europei (art.19) - o iniţiativă mult susţinută de Franţa şi Spania, care presupune implicarea parlamentelor naţionale în procesul decizional al Uniunii, spre deosebire de poziţia exprimată de reprezentanţii altor state, în sensul că această nouă instituţie ar îngreuna activitatea Parlamentului European.

· Uniunea va avea personalitate juridică (articolul 4), făcând astfel posibilă renunţarea la împărţirea domeniilor de activitate şi a politicilor aferente între cei trei piloni, conferită de tratatele constitutive. Dimensiunea comunitară, corespunzând prevederilor din Tratatele de constituire a Comunităţilor Europene (CE, CECO, Euratom) referitoare la: cetăţenia europeană, politicile comunitare, Uniunea Economică şi Monetară etc. (primul pilon); - politica externă si de securitate comună, reglementată de Titlul V din Tratatul asupra Uniunii Europene (al doilea pilon); - cooperarea poliţienească şi judiciară în materie penală, reglementată de Titlul VI din Tratatul asupra Uniunii Europene (al treilea pilon) vor forma un sistem politico-instituţional unic şi se vor regăsi în cadrul aceluiaşi tratat constituţional, cu raportare directă la un singur subiect, cu personalitate juridică: UNIUNEA. 

· Conferirea personalităţii juridice va permite Uniunii să se înscrie ca un actor de sine stătător în viaţa internaţională, inclusiv în ceea ce priveşte reprezentarea şi în negocierile din cadrul organismelor internaţionale, în calitate de reprezentant legal al cetăţenilor Uniunii.

· Existenţa unor prevederi exprese în legătură cu aderarea de noi membri, suspendarea calităţii de membru sau retragerea din Uniune, ca act unilateral de voinţă al unui Stat Membru.


Proiectul Tratatului constituţional cuprinde, fără îndoială, o serie de idei valoroase pentru desăvârşirea conceptuală a legii de bază a construcţiei europene dar, în faza sa actuală, conţine sau presupune şi multe prevederi care implică o examinare atentă în etapele următoare. 


O analiză sumară a proiectului pune în evidenţă lipsa de progrese în activitatea Convenţiei în definirea clară a echilibrului instituţional al viitoarei structuri europene, îndeosebi în ceea ce priveşte problematica competenţelor Uniunii şi a Statelor Membre, în sensul proiectării unui compromis funcţional între federalism şi interguvernamentalism, aceasta fiind, în fapt, piatra unghiulară a întregii dezbateri asupra viitoarei construcţii europene.


Totodată, remarcăm absenţa unor prevederi clare relative la modul de funcţionare a viitoarei Uniuni extinse. Schimbările instituţionale cuprinse în proiectul tratatului nu se ridică la nivelul exigenţelor înscrise în Declaraţia de la Laeken privind instituirea unui sistem eficient, suplu şi transparent de guvernare. Printre lacunele uşor de notat se numără absenţa unor clauze explicite pe care să se fundamenteze procesele de adoptare a politicilor macroeconomice şi de coordonare a acestora în cadrul Uniunii Economice şi Monetare, precum şi absenţa unor prevederi exprese vizând dezvoltarea dimensiunii sociale a Uniunii. Aceste lacune îi îndreptăţesc pe mulţi susţinători ai modelului comunitar-federalist să critice proiectul, ca fiind dominat de prevederi cu esenţă interguvernamentalistă. 

 

3. Primele opinii exprimate după lansarea proiectului


Valery Giscard d'Estaing, Preşedintele Convenţiei asupra viitorului Europei a declarat imediat după prezentarea documentului că, deşi este foarte general, schiţa unui proiect de tratat constituţional era foarte necesară pentru „începutul construcţiei europene”. El a subliniat faptul că „încet, dar sigur” Convenţia îşi îndeplineşte scopurile pentru care a fost constituită. 


Joshka Fischer, ministrul de externe german, binecunoscut pentru contribuţia sa activă la demararea noului proiect european, a apreciat că lansarea proiectului este „un pas foarte important”, dar că, „desigur, sunt multe aspecte nerezolvate” în cadrul documentului prezentat. În acest context a insistat în a preciza că Germania înţelege să susţină echilibrul dintre interesele Statelor Membre şi cele ale cetăţenilor europeni, prin urmare, nu acceptă întărirea rolului Consiliului în detrimentul Comisiei.


Henning Christophersen, reprezentând guvernul danez în Convenţie şi membru al Prezidiului, a calificat propunerea drept „ambiţioasă” şi „vizionară”.


Klaus Hänsch, un alt membru al Prezidiului, a insistat în a preciza că, indiferent de numele pe care îl va avea acest document, el este, pe fond, o Constituţie, iar acest lucru este greu de negat. A apreciat că încorporarea Cartei Drepturilor Fundamentale în Tratat, atribuirea personalităţii juridice şi renunţarea la structura pilonilor vor conferi activităţii Uniunii mai multă transparenţă şi conciziune.


Elmar Brok, membru al Parlamentului European, cunoscut pentru atitudinea sa critică la adresa Prezidiului Convenţiei, a apreciat că proiectul este „un cadru util” şi „un compromis echitabil, dar cu multe lipsuri” prin abordările interguvernamentaliste ale multor aspecte.


David Heath-Coat Amory, membru al Parlamentului European – conservator britanic, a calificat proiectul drept „un document foarte periculos", care diminuează rolul şi prerogativele electoratului european.

 

4. Importanţa documentului:


Proiectul tratatului constituţional prezentat de Prezidiu marchează primul rezultat concret al dezbaterilor desfăşurate de la constituirea Convenţiei, un document util de lucru pentru realizarea legii de bază a viitoarei construcţii europene.


Inspirat din contribuţiile membrilor Convenţiei şi din dezbaterile purtate în acest cadru, el s-a bucurat, în general, de apreciere, atât din partea federaliştilor, cât şi a interguvernamentaliştilor, fiind considerat un punct de referinţă pentru dezbaterile şi negocierile politice ce vor urma. În acelaşi timp, el are şi semnificaţia unei premise concrete că Europa va avea un tratat constituţional, mai dificil de prefigurat fiind momentul când acest tratat va fi gata pentru a fi semnat.


Următoarea fază în activitatea Convenţiei asupra acestui subiect este redactarea completă a proiectului, ţinându-se seama de rapoartele finale ale grupurilor de lucru, contribuţiile şi observaţiile prezentate, şi examinarea lui pe articole, activitate demarată în luna februarie 2003, astfel încât la Consiliul European din Grecia, în iunie 2003, să poată fi înaintat textul final al proiectului.


Până în prezent au fos redactate şi prezentate de Prezidiu spre dezbaterea Convenţiei proiecte ale articolelor 1-16 (Titlurile I, II şi III) şi ale articolelor 24-31 (Titlul V) cât şi proiecte ale protocoalelor privind:

a. aplicarea principiului subsidiarităţii şi a principiului proporţionalităţii şi

b. rolul parlamentelor naţionale în Uniunea Europeană.


Agenda de lucru a Consiliul European care a avut loc la Bruxelles, la 20 martie a.c., cuprindea, iniţial, şi o prezentare a preşedintelui Valéry Giscard d'Estaing şi dezbateri în legătură cu activitatea Convenţiei, tematică ce nu a fost abordată datorită epuizării timpului alocat şedinţei, cu problematica legată de criza irakiană. Preşedintele Convenţiei a făcut, totuşi, un apel către liderii europeni să reflecteze asupra unui pachet de tematici privind reforma instituţională, printre care regăsim:

· rolul Consiliului Uniunii şi al Consiliului European în structurarea competenţelor;

· reforma sistemului rotaţiei Preşedinţiei Consiliului;

· rolul şi componenţa Comisiei;

· rolul ministrului de externe al Uniunii Europene;

· înfiinţarea unei Convenţii sau a unui organism (Congres format din membri ai parlamentelor naţionale şi ai Parlamentlui European) ca forum de dezbatere a eventualelor amendamente viitoare ale Constituţiei.


La apelul preşedintelui Valéry Giscard d'Estaing se adaugă propunerea guvernului belgian de a se organiza o sesiune specială, în aprilie a.c., care să trateze problematica, de mare actualitate în contextul crizei irakiene, a dezvoltării unei politici comune de apărare.


Se analizează, în prezent, dacă întâlnirea preşedintelui Valéry Giscard d'Estaing cu liderii europeni asupra tematicii avansate va avea loc la mijlocul lunii aprilie, la Atena, cu ocazia ceremoniei de semnare a tratatelor de aderare a celor 10 state candidate sau la o săptămână după Consiulul European din 21-22 iunie a.c., situaţie care, în opinia lui Valéry Giscard d'Estaing, ar conduce la extinderea mandatului Convenţiei cu trei luni şi la organizarea unui summitt dedicat reformei UE, în toamna acestui an. Acceptarea unui astfel de program pune, cu certitudine, în pericol obiectivul adoptării noului Tratat Constituţional la Consiliul European de la Roma, din decembrie 2003.

 

III. Proiectul Romano Prodi

 


Preşedintele Comisiei, Romano Prodi, a prezentat, la începutul lunii decembrie 2002, schiţa arhitecturii instituţionale a viitoarei Uniuni Europene şi un proiect de Constituţie sub forma unui document de lucru cuprinzând 110 pagini. Iniţiativa Prodi se doreşte a fi o primă contribuţie majoră la proiectul Prezidiului Convenţiei avansat de Valery Giscard d'Estaing, la sfârşitul lunii octombrie 2002 şi care se află în plin proces de redactare a articolelor ce urmează să definească structura propunerii de Constituţie a Convenţiei.


Redactat la cererea expresă a Preşedintelui Prodi, cu participarea domnilor Michel BARNIER şi Antonio VITORINO, membri ai Comisiei, responsabili pentru politica regională şi reforma instituţională şi, respectiv pentru afaceri interne şi justiţie, documentul, denumit „Studiu de fezabilitate - contribuţie la proiectul preliminar de Constituţie a Uniunii Europene - document de lucru”, a declanşat un val de comentarii din partea celorlalţi membri ai Comisiei, care au declarat ca nu au fost consultaţi la redactarea acestui document şi, prin urmare, documentul nu reprezintă un punct de vedere al Comisiei, fapt înscris chiar pe prima pagină a acestuia. 


Având la bază concluziile principalelor contribuţii ale Comisiei transmise spre dezbatere Convenţiei, documentul se prezintă sub forma unei Constituţii elaborate, în comparaţie cu proiectul Convenţie care cuprindea numai structura viitorului Tratat constituţional. Este format din trei părţi principale: Principii, Drepturile fundamentale şi Politicile comunitare.


Este apreciat ca un proiect de tip federalist, care preia esenţa prevederilor Tratatelor de bază ale Uniunii, dar prin eliminarea actualei diferenţieri pe piloni pe care acestea o implică şi prin includerea prevederilor Cartei drepturilor fundamentate în textul noului proiect.


În general, proiectul Prodi nu cuprinde diferenţe majore faţă de ansamblul actual de drepturi şi obligaţii comune ce unesc statele membre in cadrul Uniunii Europene sau de sistemul actual de competenţe, cu menţiunea, totuşi, că în plan instituţional acesta prevede o dezvoltare a principiului „metodei comunitare” şi, implicit, o întărire a rolului executiv al Comisiei în procesul decizional, ceea ce sugerează caracterul federalist al proiectului.

1. Prezentarea proiectului de Constituţie


Textul propus de Romano Prodi cuprinde un preambul şi trei secţiuni principale: Principii, Drepturi fundamentale şi Politici.

 


Preambulul este format din prevederile capitolului respectiv al Tratatului privind Comunitatea Economică a Cărbunelui şi Oţelului, cu câteva schimbări minore.

 


Secţiunea Principii cuprinde nouă titluri şi aproximativ 100 de articole, a căror esenţă se poate sintetiza astfel:


Principii de bază:

· Uniunea Europeană este formată din statele şi popoarele Europei care împărtăşesc un set comun de valori - dublă legitimitate, conferită atât de popoarele cât şi de statele ce o formează;

· personalitate juridică indivizibilă; 

· relaţiile dintre Uniune şi Statele Membre se bazează pe loialitate reciprocă şi solidaritate;

· aplicarea principiului subsidiarităţii şi respectarea identităţilor şi diversităţii naţionale, cu recunoaşterea întîietăţii normei comunitare;

· obligaţia reciprocă a Statelor Membre de a asigura îndeplinirea prevederilor Constituţiei şi de a realiza obiectivele înscrise în aceasta, precum şi posibilitatea stabilirii de cooperări întărite în domenii care nu sunt prevăzute expres în Constituţie.

Obiective 

În general, sunt preluate obiectivele înscrise în tratatele existente, dar sunt actualizate în concordanţă cu orientările politice recent convenite în cadrul Uniunii:

· Obiective generale: promovarea unui model european de societate, caracterizat de o dezvoltare economică şi socială durabilă, bazată pe competitivitate şi coeziune, îmbogăţirea culturii Statelor Membre, un înalt grad de solidaritate între toate regiunile europene şi de protecţie a mediului înconjurător;

· Constituirea unei zone a libertăţii, securităţii şi justiţiei;

· Uniunea reprezintă o zonă fără frontiere interne, bazată pe libera circulaţie a bunurilor, persoanelor, serviciilor şi capitalurilor precum şi o uniune vamală;

· Stabilirea unor politici economice şi monetare comune bazate pe principiile economice de piaţă liberă şi concurenţă; adoptarea treptată a monedei Euro ca monedă unică.

Competenţe:

· Uniunea dispune numai de acele competenţe conferite expres de Constituţie;

· Reafirmarea principiului subsidiarităţii şi proporţionalităţii: luarea deciziilor cât mai aproape de cetăţean, precum şi verificarea permanentă a necesităţii întreprinderii unor acţiuni la nivel comunitar din perspectiva posibilităţilor existente la nivel naţional, regional sau local; Uniunea nu întreprinde acţiuni (cu excepţia domeniilor care ţin exclusiv de competenţa sa), dacă acestea nu sunt mai eficiente decât acţiunile întreprinse la nivel naţional, regional sau local; nici una dintre acţiunile întreprinse de Uniune nu trebuie să depăşească nivelul necesar pentru realizarea obiectivelor;

· În absenţa unor atribuţii necesare îndeplinirii unui obiectiv, Consiliul poate conferi aceea atribuţie, la propunerea Comisiei şi cu acordul Parlamentului European.

Instituţii:

· Parlamentul European – atribuţii (colegiferare, responsabilităţi financiare şi bugetare, participarea la procesul de numire a membrilor Comisiei şi de revizuire a componenţei acesteia); membrii Parlamentului European, al căror număr nu poate să depăşească 700, sunt aleşi prin vot universal şi direct; în general, hotărârile se adoptă cu majoritatea voturilor exprimate, dar sunt şi situaţii în care Constituţia impune un al tip de majoritate; activitatea se desfăşoară în plen şi în comisii permanente.

· Consiliul Uniunii Europene - Consiliul European nu mai este privit ca un organism distinct al arhitecturii instituţionale a Uniunii ci, atunci când întruneşte şefii de state sau guverne, reprezintă forul cel mai înalt al Consiliului Uniunii Europene, având ca atribuţie principală definirea orientărilor politice generale ale Uniunii. Are un rol în adoptarea deciziilor majore din viaţa Uniunii – revizuirea Constituţiei, stabilirea proiecţiilor financiare, numirea Preşedintelui şi a membrilor Comisiei, a Secretarului Uniunii. Preşedintele Comisiei continuă să fie membru al Consiliului European, dar nu participă la luarea deciziilor privind modificarea Constituţiei. Consiliul European se întruneşte şi în alte configuraţii, la nivel ministerial, reprezentanţi autorizaţi să angajeze guvernele Statelor Membre. Deciziile se adoptă, în general, cu majoritate calificată, ceea ce presupune votul cel puţin a unei majorităţi a Consiliului care reprezintă Guvernele Statelor Membre, reprezentând cel puţin o jumătate din totalul populaţiei Uniunii. Pentru anumite decizii, prevăzute în Constituţie, se cere majoritatea calificată întărită: votul a trei pătrimi din Statele Membre reprezentând două treimi din totalul populaţiei Uniunii. Se păstrează votul prin unanimitate atunci când Consiliul amendează o propunere a Comisiei, amendament respins de aceasta. 

· Preşedinţia Consiliului va fi deţinută prin rotaţie, de fiecare Stat Membru, pentru o perioadă de şase luni, într-o ordine stabilită de Consiliu; pentru fiecare format la nivel ministerial, preşedintele se alege dintre membrii Consiliului respectiv, pentru un mandat de un an. Miniştrii pentru Afaceri Europene formează Consiliul pentru Afaceri Generale iar reprezentantul Statului Membru care deţine Preşedinţia Consiliului European devine Preşedinte al Consiliului pentru Afaceri Generale, cu un mandat de şase luni.

· Comisia – principalele atribuţii sunt legate de iniţiativa politică şi legislativă, funcţia executivă relativ la problematica bugetară, negocierea acordurilor internaţionale. Este preluată funcţia tradiţională de „gardian al tratatelor”, de semnalare a abaterilor Statelor Membre de la prevederile normelor comunitare şi sesizarea Curţii de Justiţie. Preşedintele Comisiei este desemnat de către Parlamentul European, cu acordul Consiliului. Membrii Comisiei sunt desemnaţi de Consiliu, în consultare cu Preşedintele, iar Comisia, în întregul său, este supusă votului de încredere al Parlamentului. Poate fi dizolvată prin moţiunea de cenzură a Parlamentului sau Consiliului, prin vot cu majoritate întărită. Preşedintele desemnează vicepreşedinţii, dintre care unul deţine şi funcţia de Secretar al Uniunii, şi repartizează domeniile de responsabilitate.

· Curtea de Justiţie va asigura respectarea normelor comunitare în interpretarea şi aplicarea Constituţiei cu o atenţie aparte asupra respectării drepturilor fundamentale şi a separaţiei puterilor şi a competenţelor între Uniune şi Statele Membre. Cuprinde două structuri distincte: Curtea Supremă (actuala Curte de Justiţie a Comunităţilor Europene) şi Curtea de Primă Instanţă.

· Curtea de Conturi, Banca Centrala Europeană – prevederi similare cu cele înscrise în tratate.

· Adunarea Regiunilor (în prezent Comitetul Regiunilor) şi Comitetul Economic şi Social European (în prezent Comitetul Economic şi Social) – transmit opinii cu caracter consultativ asupra propunerilor legislative, din iniţiativă proprie sau la cererea celorlalte instituţii.

· Banca Europeană de Investiţii, alte organisme care sprijină Comisia în activitatea ei. Prevederile privind instituţia Avocatului Poporului cât şi pe cea a Procurorului Public European se regăsesc în Actul Adiţional nr.4.

Instrumente şi proceduri

Prevederile constituţionale se pun în aplicare prin: 

· Acorduri internaţionale, acţiuni comune sau declaraţii angajante pentru Uniune pe plan internaţional;

· Legi instituţionale - reglementează organizarea şi activitatea instituţiilor comunitare – adoptate de Parlamentul European şi Consiliu prin procedura codeciziei;

· Legi europene;

· Decizii ale Consiliului sau, într-un număr limitat de domenii (ex. concurenţa), ale Comisiei;

· Recomandări;

· Acte cu caracter opţional emise de instituţiile comunitare, coduri de conduită sau acorduri între parteneri, încheiate cu scopul de a îndeplini prevederile Constituţiei, fără implicarea directă a Uniunii.

Capitolul face distincţie clară între legile instituţionale şi cele ordinare şi prezintă, completat de Actul Adiţional nr.4, procedurile lor de adoptare: bazate pe principiul codeciziei (de către Parlament şi Consiliu, la iniţiativa Comisiei), etapele –prima şi a doua citire, medierea, însoţite de termene exacte de realizare -, majorităţile necesare pentru adoptarea legilor, adoptarea normelor de aplicare (în general, de către Statele Membre dar, în unele cazuri şi de către Comisie, cu consultarea unor comitete sau agenţii comunitare)

Viaţa democratică a Uniunii. 

Întrucât noul sistem se bazează pe o structură constituţională, atât la nivelul Convenţiei, cât şi al Comisiei, se consideră necesară includerea unui capitol care să prezinte dimensiunea democratică a Uniunii, cu toate că materia face obiectul Cartei Drepturilor Fundamentale, ea însăşi parte integrantă a prezentului Tratat constituţional. În esenţă, acest capitol cuprinde principiul egalităţii între cetăţenii Uniunii şi interzicerea oricăror forme de discriminare naţională, pune în evidenţă importanţa partidelor politice europene, procedura unică de alegere a membrilor Parlamentului European, prin vot universal direct, stabileşte necesitatea transparenţei în activitatea instituţiilor – şedinţele plenare ale Parlamentului şi şedinţele legislative ale Consiliului sunt publice, accesul liber al cetăţenilor la documentele instituţiilor şi informarea publică asupra activităţii Uniunii, realizată de Comisie.

Finanţarea

· Principiile bugetului: buget unic, echilibrat, cu valabilitate de un an, defalcat pe articole;

· Proiecţii bugetare multianuale, pe termen mediu, adoptate, la propunerea Comisiei, de către Consiliu cu majoritate calificată întărită şi cu acordul Parlamentului European;

· Autonomia financiară: Uniunea se finanţează din resurse proprii.



Diverse

· Personalitatea juridică a Uniunii; 

· Dreptul Comisiei de a se informa, a solicita date statistice din partea Statelor Membre şi a le prelucra la dimensiunea lor europeană;

· Răspunderea contractuală a Uniunii;



Revizuirea Constituţiei şi aderarea la Uniune


· Procedura de revizuire: la iniţiativa guvernului unui Stat Membru, a Parlamentului European sau a Comisiei, Consiliul European poate adopta cu majoritate simplă revizuirea unuia sau mai multor articole ale Constituţiei, pe baza unei recomandări a Convenţiei, convocată de Preşedintele PE şi formată din reprezentanţii PE, ai parlamentelor naţionale, ai guvernelor Statelor Membre şi cu participarea Preşedintelui Comisiei. Recomandarea se adoptă cu majoritatea a două treimi din numărul voturilor exprimate de fiecare din cele trei componente ale Convenţiei, dar care, în total, să reprezinte cel puţin trei pătrimi din numărul membrilor Convenţiei. Pentru Actele Adiţionale sunt prevăzute proceduri distincte.

· Aderarea - orice stat european care respectă principiile înscrise în Articolul 1 poate solicita să devină membru al Uniunii. Cererea se adresează Consiliului European care, după consultarea Comisiei şi obţinerea acordului Parlamentului European, autorizează Comisia să înceapă negocierile de aderare.

· Retragerea din Uniune: dacă un Stat Membru nu adoptă, prin procedurile constituţionale naţionale, modificările la Constituţia Uniunii sau dacă se constată încălcări majore ale principiilor fundamentale. Articolul prezintă în detaliu procedurile şi termenele care se aplică în aceste situaţii.

 


Secţiunea Drepturi fundamentale preia integral prevederile Cartei drepturilor fundamentale, inclusiv preambulul acesteia, cu unele modificări minore care să permită încorporarea ei în noul document constituţional (ex. referirile la Tratate au fost înlocuite cu termenul de Constituţie, cele la legea comunitară cu noţiunea de lege a Uniunii etc.).


În plus, sunt incluse câteva articole care precizează faptul că încorporarea drepturilor fundamentale în textul Constituţiei nu presupune o extindere a atribuţiilor Uniunii. Totodată, sunt prezentate criterii de interpretare a drepturilor şi principiilor de bază, criterii care nu se regăsesc în textul Cartei, precum şi baza legală care permite Uniunii să adopte măsuri pentru contracararea încercărilor de discriminare sau a măsurilor ce decurg din intrarea în vigoare a dreptului de a deţine cetăţenia europeană.


Secţiunea include şi un articol care autorizează Uniunea să adere la convenţiile internaţionale pentru protecţia drepturilor fundamentale (ex. Convenţia Europeană pentru protecţia drepturilor şi libertăţilor fundamentale ale omului)

 


Secţiunea Politici are patru părţi:

· Politici pentru dezvoltarea modelului european de societate – un sistem de activităţi economice şi sociale care să conducă la o dezvoltare durabilă în care jocul liber al concurenţei este dublat de un set de norme, adoptate de instituţiile publice sau convenite între partenerii sociali. Acest model societal cuprinde:

· Piaţa internă: uniunea vamală, libertatea de mişcare, acţiunea legislativă; 

· Concurenţa,

· Agricultura şi pescuitul;

· Transporturi;

· Coeziunea economică şi socială;

· Politica socială şi forţa de muncă;

· Mediul înconjurător;

· Cercetare şi dezvoltare tehnologică;

· Protecţia consumatorului;

· Reţelele trans-europene;

· Acţiunea complementară: educaţie şi tineret, educaţie vocaţională, cultură şi audiovizual, etc.;

· Politica economică şi monetară 

· Coordonare politicilor naţionale;

· Sistemul european al Băncilor Centrale;

· Consolidarea spaţiului libertăţii, securităţii şi justiţiei:

· Frontierele interne şi externe şi libera circulaţie a persoanelor; 

· Politica în domeniul azilului şi imigraţiei; 

· Cooperare penală şi poliţienească; 

· Libera circulaţie a documentelor legate de cauze penale şi civile.

· Politica în domeniul relaţiilor externe 

· Politica externă şi de securitate comună; 

· Politica în domeniul relaţiilor economice externe; 

· Politica în domeniul cooperării pentru dezvoltare; 

· Instrumente, proceduri; negocierea şi încheierea de acorduri; 

· Reprezentarea externă şi la organizaţiile internaţionale.

 

2. Actele Adiţionale


Proiectul Constituţiei prezentat de Romano Prodi cuprinde cinci anexe care fac parte integrantă din document, numite Acte Adiţionale, astfel:

· Actul Adiţional nr.1 – Apărarea. Este opozabil numai Statelor Membre care au subscris obligaţiei de asistenţă reciprocă în cazul unui atac, aşa cum este definită de Articolul 6(2) al Constituţiei. Acest Act Adiţional reglementează capacitatea de decizie asupra desfăşurării de operaţiuni militare în zone din afara spaţiului UE, în situaţia unei crize internaţionale sau pe teritoriul Uniunii, ca răspuns, spre exemplu, la un atac terorist din partea unei entităţi ne-statale. Actul constituie, în acelaşi timp, baza dezvoltării unei pieţe interne a produselor şi serviciilor speciale militare şi a industriei de armament, prin proiecte comune de cercetare. El prevede constituirea Agenţiei Europene a Armamentelor.

· Actul Adiţional nr.2 – Folosirea paşnică a energiei atomice, preia prevederile Tratatului Euroatomului, cu excepţia acelora care nu mai au relevanţă sau se regăsesc deja între prevederile Constituţiei;

· Actul Adiţional nr. 3 – Asocierea ţărilor şi teritoriilor din afara Europei, care au relaţii speciale cu Statele Membre.

· Actul Adiţional nr. 4 – Prevederi instituţionale suplimentare, altele decât acelea care au valoare de principii:

· repartiţia pe ţări a locurilor din Parlamentul European, sistemul electoral unificat, organizarea activităţii PE;

· atribuţiile şi obligaţiile Consiliului şi Comisiei Uniunii, a Curţii de Justiţie, organizarea activităţii;

· Justiţia: neîndeplinirea obligaţiilor de către un Stat Membru;

· Curtea de Conturi;

· Adunarea Regiunilor, Comitetul Economic şi Social European: componenţă, numirea şi statutul membrilor;

· Avocatul Poporului;

· Comitetul Economic şi Financiar, Comitetul pentru forţă de muncă şi protecţie socială;

· Prevederi comune tuturor instituţiilor Uniunii;

· Proceduri folosite în procesul decizional (legislative, bugetare);

· Respectarea principiului subsidiarităţii şi proporţionalităţii;

· Prevederi financiare.

-
Actul Adiţional nr. 5 – Spaţiul de aplicabilitate, protocoale şi alte prevederi

 

3. Acordul pentru intrarea în vigoare a Tratatului


Proiectul Constituţiei este însoţit de un proiect de „Acord pentru intrarea în vigoare a Tratatului asupra Constituţiei Uniunii Europene” care urmează să fie semnat de reprezentanţii legitimi ai Statelor şi Popoarelor Membre şi ratificat potrivit legislaţiei interne a fiecărui Stat Membru. Constituţia produce efecte începând cu prima zi a celei de-a doua luni după data depunerii instrumentelor de ratificare.


Acordul intră în vigoare la data de 1 octombrie a anului care va fi stabilit, cu condiţia ratificării lui, până la data de 31 august a anului respectiv, de către cel puţin o şesime din numărul de State Membre. Dacă un Stat Membru nu a ratificat acest acord şi nu a făcut o declaraţie solemnă, înaintea datei de intrare în vigoare a Tratatului, prin care să confirme hotărârea poporului său de a păstra calitatea de membru al Uniunii Europene, se consideră că acel stat a hotărât să renunţe la calitatea de membru.

 

4. Consideraţii asupra proiectului Romano Prodi


Unele din subiectele aflate în dezbaterea asupra viitorului Uniunii Europene îşi găsesc propuneri de soluţii concrete în documentul promovat de Romano Prodi. Printre acestea se pot enumera:

- Menţinerea principiului rotaţiei preşedinţiei Consiliului Uniunii Europene, a Consiliului pentru Afaceri Generale şi a Comitetului Reprezentativ Permanent. Pentru toate celelalte organisme, preşedinţii ar urma să fie aleşi pentru mandate mai lungi;

· Preşedintele Comisiei să fie ales de către Parlamentul European cu o majoritate de două treimi;

· Consiliul Uniunii şi Parlamentul să fie, în comun, investite cu prerogativa de a controla şi corecta activitatea Comisiei; 

· Crearea funcţiei de Secretar al Uniunii Europene (vicepreşedinte al Comisiei) care să îndeplinească funcţia de „ministru de externe” al Uniunii, cu drept de iniţiativă în problematica politicii externe şi de securitate comună, în cadrul liniilor directoare stabilite de Consiliu;

· Stimularea Comisiei în exercitarea dreptului său de iniţiativă legislativă;

· Generalizarea principiului codeciziei (procedură care permite Parlamentului European să adopte instrumente legislative împreună cu Consiliul de Miniştri; în practică, aceasta duce la sporirea prerogativelor legislative ale Parlamentului). Prin urmare, se propune ca întreaga legislaţie europeană – inclusiv bugetul Uniunii – să fie promovată la iniţiativa Comisiei şi adoptată de către Consiliu şi Parlament;

· Eliminarea posibilităţii guvernului unui Stat Membru de a bloca o decizie (dreptul de veto);

· Instituirea principiului votului majoritar, prin renunţarea la necesitatea unanimităţii în procesul de reforme iniţiat prin Tratatul de la Nisa. Consiliul ar urma să adopte decizii pe baza votul cu dublă majoritate simplă (luarea unei decizii cu o majoritate atât a statelor membre cât şi a populaţiei Uniunii);

· Retragerea calităţii de membru al Uniunii Statului care nu ratifică Constituţia Europei.

Proiectul Prodi a declanşat comentarii atât din partea membrilor Comisiei, cât şi a reprezentanţilor Statelor Membre. Pe scurt, aceste poziţii se pot grupa astfel:

· Reprezentanţii guvernelor din Marea Britanie, Franţa şi Spania promovează ideea, sprijinită şi de Preşedintele Convenţiei, Valery Giscard d'Estaing, alegerii unui „Preşedinte al Uniunii” care să o reprezinte în relaţiile internaţionale, ceea ce contravine propunerii Prodi privind menţinerea principiului rotaţiei preşedinţiei;

· Propunerea concentrării problematicii politicii externe la nivelul Comisiei - organism numit – pare să fie atractivă pentru Germania şi statele mici din Uniune, dar este posibil să fie respinsă de Marea Britanie, Franţa şi Spania;

· Este de presupus că Statele Membre se vor opune renunţării la posibilitatea de a bloca decizii în domenii majore de politică comunitară, respectiv de a renunţa la dreptul de veto;

· În general, este de presupus că Marea Britanie se va opune majorităţii propunerilor lui Romano Prodi, întrucât întregul sistem de poziţii britanice pune în centrul lor statul naţiune în timp ce Prodi încearcă generalizarea, cât mai mult posibil, a metodei comunitare.

 

 

IV. Proiectul Elmar Brok

de Constituţie a Uniunii Europene

 


Una din principalele contribuţii la elaborarea Tratatului constituţional iniţiat de Convenţie este, alături de proiectul Romano Prodi, proiectul de Constituţie redactat de Grupul Partidului Poporului European, sub coordonarea lui Elmar Brok, membru al Convenţiei. 


Respectând în mare măsură structura proiectului de tratat constituţional al Europei avansat de Prezidiul Convenţiei la 28 octombrie 2002, proiectul Brok5 prezintă, într-o redactare completă, clauzele viitoarei Constituţii europene, prin integrarea adecvată a prevederilor Tratatelor Uniunii şi includerea de noi prevederi elaborate pe baza dezbaterilor şi a rapoartelor finale ale grupelor de lucru constituite în cadrul Convenţiei şi cu respectarea riguroasă a actualului acquis comunitar.


Fiind un document de lucru, redactarea proiectului Brok include, pe fiecare pagină, sub forma notelor de subsol, explicaţii privind originea fiecărui articol: articole ale Tratatelor Uniunii, proiectul preliminar al Tratatului constituţional al Convenţiei, Carta drepturilor fundamentale, Rapoarte ale Grupelor de lucru sau contribuţii ale membrilor Convenţiei etc., fiind considerat un instrument util de lucru în dezbaterile care vor urma pentru definitivare proiectului de Tratat constituţional în cadrul Convenţiei.

 

1. Prezentarea proiectului

 


Preambulul combină elementele principale ale preambulului Cartei drepturilor fundamentale cu cele preluate din preambulul Tratatelor existente.

 


Partea I – Structura constituţională


Carta drepturilor fundamentale şi cetăţenia Uniunii

· Demnitatea umană, dreptul la viaţă, dreptul la integritatea persoanei, interzicerea şi pedepsirea torturii şi a comportamentelor inumane, degradante, interzicerea sclaviei şi a muncii forţate;

· Libertăţile fundamentale: dreptul la libertate şi siguranţa persoanei, respectarea vieţii private şi de familie, protecţia datelor personale, dreptul de întemeiere a unei familii, libertatea de gândire, de religie, libertatea de exprimare, de informare, libertatea şi pluralismul presei, libertatea de asociere, dreptul la educaţie, dreptul la muncă , dreptul de proprietate;

· Egalitatea, nediscriminarea (cu prevederi exprese privitor la interzicerea discriminării pe motive de apartenenţă naţională), egalitatea în faţa legii, diversitatea lingvistică, culturală şi religioasă, egalitatea între sexe, drepturile copilului, drepturile persoanelor în vârstă;

· Solidaritatea: dreptul la activitate şi negociere comună (acorduri colective de muncă), protecţia împotriva concedierii fără just temei, dreptul la condiţii rezonabile de muncă, interzicerea angajării în muncă a copiilor, asigurarea şi asistenţa socială, dreptul la îngrijire medicală;

· Drepturile cetăţeneşti: dreptul de vot sau de a candida pentru Parlamentul European, sau în alegerile locale (orice cetăţean al Uniunii are dreptul de a vota sau de a candida într-un Stat Membru în care îşi are stabilită reşedinţa, la fel ca orice naţional al statului respectiv), dreptul la o bună administrare, accesul la documentele Parlamentului European, Consiliului şi Comisiei, dreptul de a apela la serviciile instituţiei Avocatului Poporului pentru a reclama disfuncţionalităţi ale instituţiilor Uniunii, cu excepţia celor referitoare la activitatea Curţii de Justiţie sau a Curţii de Primă Instanţă, dreptul la petiţie, libertatea de circulaţie şi stabilire a reşedinţei, dreptul la protecţia diplomatică şi asistenţă consulară;

· Justiţia: dreptul la judecată corectă şi repararea efectivă a prejudiciului, prezumţia de nevinovăţie şi dreptul la apărare, principiul legalităţii şi proporţionalităţii actelor şi pedepselor penale;

· Cetăţenia Uniunii: cetăţenii Uniunii sunt persoanele care au naţionalitatea unui Stat Membru. Cetăţenia Uniunii este complementară şi nu înlocuieşte cetăţenia naţională.


Definiţia şi obiectivele Uniunii:

· Uniunea Europeană este formată din cetăţenii Uniunii şi Statele Membre, are personalitate juridică, exercită, pe baze federale, anumite competenţe comune, în concordanţă cu valorile şi obiectivele comune şi cu recunoaşterea şi respectarea diversităţii sale, identităţilor naţionale ale Statelor Membre, a structurilor lor constituţionale şi politice.

· Constituţia se bazează pe Tratatul de constituire a Comunităţii Europene, a Comunităţii Europene a Energiei Atomice, Tratatul de constituire a Uniunii Europene, pe tratatele de aderare şi celelalte tratate de amendare, pe care le înlocuieşte, păstrând însă acquis-ul comunitar creat de acestea;

· Valorile Uniunii: demnitatea umană, principiile libertăţii, democraţiei, respectării drepturilor omului, a libertăţilor fundamentale, toleranţei şi respectului faţă de lege., principii comune tuturor Statelor Membre;

· Obiective: 

· promovarea, prin piaţa internă şi uniunea economică şi monetară, a unei dezvoltări economice echilibrate şi durabile, a unui înalt nivel de folosire a forţei de muncă şi de protecţie socială, a unei creşteri economice neinflaţioniste, a unui grad înalt de competitivitate şi performanţă economică, a creşterii nivelului de trai şi al calităţii vieţii, a unei coeziuni şi solidarităţi sociale între Statele Membre şi regiunile europene;

· afirmarea pe arena internaţională, printr-o politică externă şi de securitate comună, inclusiv printr-o politică de apărare comună, a identităţii, valorilor comune, securităţii, intereselor şi interdependenţelor Uniunii şi, astfel, menţinerea păcii şi întărirea securităţii internaţionale, precum şi promovarea cooperării şi dezvoltării internaţionale;

· menţinerea şi dezvoltarea, printr-o politică comună în materie juridică şi poliţienească, a unei zone a libertăţii, securităţii şi justiţiei în care să fie asigurată libera circulaţie a persoanelor în paralel cu adoptarea masurilor corespunzătoare pentru realizarea controlului frontierelor externe şi respectarea politicilor în domeniul azilului şi imigraţiei, a prevenirii şi combaterii infracţionalităţii;

· păstrarea şi dezvoltarea acquis-ului comunitar; 

· Piaţa internă - uniune vamală, spaţiu fără frontiere interne în care se asigură libera circulaţie a bunurilor, persoanelor, serviciilor şi a capitalului, în condiţii de liberă concurenţă; eliminarea barierelor sau a altor forme de discriminare comercială; 

· Uniunea economică şi monetară: adoptarea unei politici economice care presupune coordonare politicilor economice ale Statelor Membre şi supervizarea lor atentă de către Uniune în legătură cu respectarea obiectivelor comune, a principiilor economiei de piaţă şi ale liberei concurenţe; fixarea cursurilor de schimb valutar prin perspectiva introducerii monedei unice – Euro – şi a menţinerii unei stabilităţi a preţurilor şi fără afectarea obiectivelor şi principiilor economiei libere şi concurenţiale; 

· Articolul 61 stabileşte cartierul general al Uniunii la Bruxelles, moneda (Euro), simbolurile Uniunii – steagul şi imnul (Simfonia a IX-a de Ludwig van Beethoven), 9 mai ca Ziua Uniunii.


Competenţele şi activitatea Uniunii

· Împărţirea competenţelor între Uniune şi Statele Membre, întîietatea normelor Uniunii faţă de legislaţia naţională; categoriile de competenţe6 : 

· competenţe proprii ale Uniunii – cele care reglementează acţiunea exclusivă a Uniunii, a instituţiilor şi organismelor sale; 

· definirea şi implementarea politicii externe şi de securitate comună; 

· stabilirea drepturilor şi obligaţiilor cetăţenilor Uniunii inclusiv a modalităţilor de exercitare a acestora; 

· stabilirea şi funcţionarea mecanismelor pieţei interne, reglementarea materiei contractelor civile şi comerciale, a legislaţiei în domeniul proprietăţii intelectuale, al taxelor şi serviciilor financiare; 

· organizarea pieţei comune agricole; 

· politica comună în domeniul pescuitului; 

· politica în domeniul comerţului exterior cu bunuri şi servicii, inclusiv politica vamală; 

· încheierea tratatelor de asociere; 

· legislaţia în domeniul monetar, al folosirii monedei Euro; 

· politica în domeniul concurenţei; 

· finanţarea bugetului Uniunii; controlul preventiv al instituţiilor financiare; 

· regimul juridic al oficialilor şi funcţionarilor instituţiilor Uniunii; 

· înfiinţare şi regimul juridic al organismelor descentralizate ale Uniunii; 

· competenţe partajate cu Statele Membre – atribuţii conferite de Uniune, pe care Statele Membre le pot exercita dacă ele nu au fost exercitate la nivelul Uniunii:

· definirea şi implementarea politicii externe şi de securitate comună;7

· stabilirea şi funcţionarea mecanismelor pieţei interne, reglementarea materiei contractelor civile şi comerciale, a legislaţiei în domeniul proprietăţii intelectuale al taxelor şi serviciilor financiare; 

· protecţia mediului înconjurător; 

· protecţia consumatorului; 

· politica în domeniul transporturilor; 

· reţelele trans-europene; 

· cooperarea pentru dezvoltare; 

· politica în domeniul energiei, inclusiv al folosirii paşnice a energiei nucleare;

· politica socială; 

· măsuri privind politica de vize, a azilului şi imigraţiei, alte politici în legătură cu intrarea şi circulaţia în Uniune a naţionalilor terţelor ţări, controlul frontierelor externe; 

· cercetarea şi dezvoltarea tehnologică; 

· competenţe suplimentare8 - acelea în care acţiunea Uniunii se adaugă, sprijină sau coordonează activitatea Statelor Membre, în scopul realizării obiectivelor Uniunii: 

· educaţie, pregătire vocaţională; 

· tineret, cultură;

· sănătate; 

· controlul şi supervizarea politicilor bugetare naţionale; 

· politica industrială; 

· politica în domeniul forţei de muncă; 

· turism, sport.

· În domeniile care nu se regăsesc în categoria competenţelor proprii, Uniunea va acţiona în conformitate cu principiul subsidiarităţii şi proporţionalităţii, respectiv numai dacă şi în măsura în care obiectivele propuse nu pot fi realizate de Statele Membre sau dacă pot fi realizate mai eficient prin acţiunea Uniunii. 

· Comisia va transmite în fiecare an programul legislativ şi proiectele de legi, simultan la Parlamentul European, Consiliu şi fiecărui parlament naţional (fiecărei Camere în cazul parlamentelor bicamerale), Comitetului Regiunilor şi Comitetului Economic şi Social pentru o evaluare politică a respectării principiului subsidiarităţii şi proporţionalităţii - sistemul avertizării prealabile. Dacă un parlament naţional hotărăşte că propunerea nu respectă principiul subsidiarităţii şi proporţionalităţii, transmite Comisiei opinia sa argumentată. Dacă numărul acestora reprezintă o treime din numărul parlamentelor naţionale, Comisia va reexamina proiectul, pe care îl poate menţine, amenda sau retrage.

· Competenţa în relaţiile externe: pentru domeniile în care Uniunea are competenţă, relaţiile externe sunt derulate de către Uniune, cu consultarea prealabilă a Statului Membru ale cărui interese sunt implicate. Atunci când competenţa aparţine Statelor Membre, Uniunea trebuie să fie consultată înaintea acţiunii acestuia la nivel internaţional.

· Clauza de flexibilitate: dacă Constituţia nu cuprinde prevederile necesare activităţii Uniunii pentru realizarea unui anumit obiectiv, Parlamentul şi Consiliul European pot să aprobe o astfel de atribuţie, la propunerea Comisiei.


Instituţiile, organizaţiile şi organismele Uniunii

· Consiliul European - format din şefii de state sau de guverne din Statele Membre, preşedintele Comisiei şi Comisarul pentru Relaţii Externe, stabileşte liniile politice directoare ale dezvoltării Uniunii. Se întruneşte de cel puţin două ori pe an sub preşedinţia şefului statului care deţine Preşedinţia Consiliului. După fiecare întâlnire prezintă un Raport Parlamentului European asupra evoluţiei Uniunii.

· Parlamentul European - constituie Camera Cetăţenilor în procesul legislativ al Uniunii. Este format din naţionali (cel mult 732) ai Statelor Membre, aleşi prin vot universal direct, pentru un mandat de cinci ani. Distribuţia pe ţări a locurilor este cea stabilită prin Tratatul de la Nisa. Preşedintele este ales cu majoritatea membrilor. PE exercită un control politic asupra Comisiei sau a celorlalte instituţii ale Uniunii, inclusiv prin constituirea unui Comitet Temporar de Anchetă pentru investigarea atingerilor aduse normelor Uniunii. PE poate cere Comisiei să facă propuneri de acţiuni menite să conducă la transpunerea în practică a prevederilor constituţionale. Cu o majoritate de două treimi, poate să adopte o moţiune de cenzură care are ca efect demisia întregii Comisii.

· Consiliului Uniunii Europene - format din câte un reprezentant al fiecărui Stat Membru, la nivel ministerial, şi împuternicit să reprezinte guvernul respectiv, constituie Camera Statelor, în cadrul procesului legislativ al Uniunii. Preşedinţia va fi deţinută, pe rând, de fiecare Stat Membru, pentru mandate de şase luni. Consiliul asigură, împreună cu Comisia, coordonarea politicilor economice ale Statelor Membre, a politicii externe şi de securitate comună şi a politicii comune în domeniul justiţiei şi cooperării poliţieneşti.

· Comisia Europeană - este formată din câte un naţional al fiecărui Stat Membru, nominalizaţi, pe baza competenţei individuale, de către Preşedintele Comisiei şi aprobaţi de Consiliu şi Parlamentul European. Nominalizarea pentru funcţia de Preşedinte al Comisiei se face de către Consiliu, după obţinerea majorităţii calificate, iar aprobarea, de către Parlamentul European, cu majoritatea absolută a membrilor.


Atribuţiile Comisiei - puterea executivă:

· dreptul exclusiv de a iniţia norme cu caracter de lege şi decizii, cu excepţia cazurilor în care Constituţia însăşi prevede altfel;

· asigurarea aplicării prevederilor Constituţiei;

· avertizarea Statelor Membre asupra dezechilibrării bugetelor lor naţionale şi a riscurilor de a se periclita astfel funcţionarea uniunii economice şi monetare;

· atribuţii conferite de Parlament şi de Consiliu pentru punerea în aplicare a actelor emise de acestea.

· Curtea Europeană de Justiţie - formată din câte un judecător din fiecare Stat Membru, numit de către Consiliu şi aprobat de Parlament pentru un mandat de opt ani. Asigură respectarea interpretării şi aplicării corecte a Constituţiei.

· Curtea Europeană de Conturi - analizează conturile de venituri şi cheltuieli ale instituţiilor Uniunii şi prezintă Parlamentului European şi Consiliului rezultatele, sub forma unui raport.

· Organizaţii specializate ale Uniunii - Banca Centrală Europeană, Banca Europeană de Investiţii, Europolul;

· Comitetul Regiunilor; Comitetul Economic şi Social

· Organismele descentralizate ale Uniunii


Activitatea Uniunii – se realizează cu respectarea strictă a principiului subsidiarităţii şi proporţionalităţii.

· Clasificarea actelor Uniunii:

· legi sau legi cadru ale Uniunii - aplicabilitate generală şi obligatorie. Pentru legile cadru, Statele Membre au latitudinea de a alege formele şi metodele de aplicare;

· regulamente;

· hotărâri;

· recomandări;

· puncte de vedere;

· Procesul de legiferare – principiul codeciziei: legile şi legile cadru se adoptă în comun de către Parlamentul European (Camera Cetăţenilor) şi Consiliu (Camera Statelor), după următoarea procedură:

· proiecte de legi sau legi cadru se transmite de către Comisie, simultan, Parlamentului şi Consiliului;

· Consiliul, după obţinerea punctului de vedere al Parlamentului, cu o majoritate calificată, poate să:

· adopte proiectul, cu amendamentele propuse de Parlament;

· adopte proiectul în forma transmisă de Comisie, daca Parlamentul nu a propus amendamente;

· să adopte o poziţie comună faţă de amendamente, pe care o transmite Parlamentului, împreună cu motivaţia acesteia. Dacă în intervalul de trei luni de la comunicare Parlamentul aproba poziţia comună sau nu exprimă nici o poziţie, legea se consideră adoptată în forma rezultată din poziţia comună. Prin respingerea cu o majoritate absolută a poziţiei comune a Consiliului de către Parlament, proiectul este respins. Parlamentul poate propune amendamente la poziţia comună a Consiliului, care, dacă sunt agreate de Consiliu, proiectul se consideră adoptat cu amendamentele respective. Dacă Consiliul respinge amendamentele propuse de Parlament, se formează un Comitet de mediere, care negociază un text comun al proiectului. Concomitent cu formarea Comitetului de mediere, Comisia transmite parlamentelor naţionale poziţia comună a Consiliului şi amendamentele Parlamentului European. Acestea răspund cu punctele lor de vedere preşedinţilor Parlamentului, Consiliului şi Comisiei privitor la respectarea principiului subsidiarităţii şi proporţionalităţii.

· Legile şi legile cadru sunt semnate de preşedintele Parlamentului şi al Consiliului, iar regulamentele de către Preşedintele Comisiei Europene.

· Cooperarea întărită – precondiţii: să fie iniţiată de cel puţin opt State Membre, să respecte Constituţia şi competenţele exclusive ale Uniunii şi să aibă drept scop dezvoltarea, în continuare, a obiectivelor Uniunii. Procesul decizional se derulează potrivit aceloraşi proceduri cu menţiunea că deciziile se iau numai cu votul reprezentanţilor statelor care participă la cooperarea respectivă, iar deciziile sunt obligatorii numai pentru statele participante.

· O cooperare întărită, odată stabilită, este deschisă participării ulterioare a tuturor celorlalte State Membre.


Viaţa democratică a Uniunii

· egalitatea cetăţenilor în faţa instituţiilor Uniunii; 

· democraţia participativă; 

· alegerile pentru Parlamentul European: vot universal, direct, pe baza unui sistem electoral unitar pentru toate Statele Membre; 

· principiul transparenţei: sesiunile Parlamentului European precum şi şedinţele de legiferare ale Consiliului sunt publice, precum şi stenogramele lor;

· adoptarea actelor în Parlamentul European prin majoritatea absolută a voturilor exprimate iar în Consiliu prin majoritatea calificată (majoritatea membrilor, reprezentând cel puţin 50% din totalul populaţiei Uniunii);

· până cel târziu la 1 noiembrie al fiecărui an, Comisia va transmite Parlamentului European, Consiliului, parlamentelor naţionale, Comitetului Regiunilor şi Comitetului Economic şi Social, programul legislativ pentru anul următor şi va da publicităţii un raport anual asupra activităţii în cadrul Uniunii;

· instituţia Avocatului Poporului: atribuţii, organizare, metode de lucru etc.


Finanţarea Uniunii: se finanţează din resurse proprii pe baza unui buget anual echilibrat aprobat de Parlament şi Consiliu.


Activitatea Uniunii în lume

· Comisia reprezintă Uniunea în relaţiile externe şi informează periodic Parlamentul şi Consiliul asupra acestor activităţi.

· Pentru încheierea unui acord cu un Stat nemembru sau cu o organizaţie internaţională, pe baza recomandării Comisiei, Consiliul o împuterniceşte să înceapă negocierile, asistată de un Comitet, format dintr-un număr egal de reprezentanţi ai Consiliului şi Parlamentului.


Uniunea şi vecinătatea apropiată - acorduri de parteneriat european.


Calitatea de membru al Uniunii: 

· Poate fi obţinută de orice stat european care împărtăşeşte valorile Uniunii, respectă prevederile Cartei Drepturilor Fundamentale şi este de acord cu normele de funcţionare ale Uniunii.

· Cererea de aderare se adresează Comisiei. Condiţiile de aderare sunt obiectul unui acord dintre Uniune şi statul candidat, iar semnarea acestui acord necesită decizia unanimă a membrilor Consiliului şi o majoritate de două treimi a Parlamentului.

· Suspendarea calităţii de membru: la propunerea unei treimi a Statelor Membre, a Parlamentului European sau a Comisiei, Consiliul poate, cu o majoritate de patru cincimi din membrii săi şi după obţinerea acordului Parlamentului, să constate că există un risc real ca un Stat Membru să aducă atingere principiilor de bază ale Uniunii şi, după parcurgerea unei mai multor etape, Consiliul poate să suspende anumite drepturi şi obligaţii ale Statului Membru respectiv. 

 

 
Partea a II-a: Politicile Uniunii şi punerea lor în aplicare

 


Iniţiatorul acestui proiect, Grupul PPE din Convenţie, nu prezintă o propunere finală pentru textul care ar trebui să definească obiectul acestei părţi a Constituţiei, ci lansează în dezbatere două variante de abordări:


Varianta I – Partea a II-a ar trebui să includă întregul sistem legislativ care reglementează activitatea Uniunii în domeniul pieţei interne, uniunii economice şi monetare, politicii externe şi de securitate comună etc. Pentru fiecare domeniu ar urma să fie specificate tipul de competenţe, normele şi procedurile aplicabile, în concordanţă cu clasificările cuprinse în Partea I.


Această abordare păstrează neschimbat acquis-ul comunitar existent, dar presupune redactarea unei părţi cu peste 400 de articole, ceea ce ar face dificilă consultarea Constituţiei de către cetăţean. Totodată, repetarea unor prevederi care se regăsesc în Partea I (ex. „Competenţele” sau „Activitatea Uniunii”) ar introduce un anumit grad de inconsistenţă textului. 


Varianta a II-a: toate competenţele Uniunii se regăsesc în Partea I, Titlul III, formând sistemul normativ legal al activităţii Uniunii, iar instrumentele şi procedurile sunt înscrise în Partea I, Titlul V şi VI. Partea a II-a (încorporată în textul Constituţiei sau anexată sub forma unui Protocol) ar putea cuprinde numai detalierea acquis-ului comunitar, fără referiri la competenţe şi proceduri, precum descrierea celor patru libertăţi economice fundamentale, normele aplicabile în domeniul concurenţei, principiile şi normele de tranziţie la Uniunea Economică şi Monetară, precum şi prezentarea modului de funcţionare al instituţiilor care nu se regăsesc în Partea I.


Varianta 2 conferă mai multă transparenţă şi accesibilitate Constituţiei, al cărei text ar avea dimensiuni mai reduse faţă de varianta 1, dar presupune o activitate mult mai elaborată la redactarea acquis-ului, în analiza şi identificarea naturii competenţelor şi a instrumentelor pentru aplicarea lui. În fapt, această operă este deja realizată de Alain Lamassoure în raportul asupra separării competenţelor între Uniune şi Statele Membre, prezentat Convenţiei.


Dacă se va opta pentru varianta 2, această parte va cuprinde peste 120 de articole, într-o structură similară cu cele prezentate în proiectul Romano Prodi, precum urmează:

· libertăţile şi obligaţiile economice ale cetăţenilor şi angajamentele legate de funcţionarea pieţei interne: cele patru libertăţi fundamentale, normele privind concurenţa etc.;

· obligaţiile Statelor Membre precum garantarea liberei circulaţii a bunurilor, serviciilor, capitalului, interzicerea practicilor monopoliste sau discriminatorii în derularea comerţului, interzicerea deficitelor excesive etc.;

· norme speciale de funcţionare a unor instituţii precum Curtea Primei Instanţe sau Comitetul Economic şi Social;

· principii de bază în activitatea Uniunii în domenii specifice (ex. politica agricolă);

· piaţa internă;

· Uniunea Economică şi Monetară;

· Securitatea internă;

· Politica Externă şi de Securitate Comună;

· Apărarea;

· Euratomul.

 

 
Partea a III-a – Prevederi generale şi finale

 

· Continuitatea legală a Comunităţii Europene şi a Uniunii Europene: Uniunea Europeană definită de prezenta Constituţie este succesorul direct al Comunităţii Europene, Comunităţii Europene a Energiei Atomice, Uniunii Europene (stabilită prin Tratatul de la Maastricht), care îşi încetează activitatea după intrarea ei în vigoare;

· Procedura de revizuire a Constituţiei – Convenţia Constituţională;

· Valabilitatea - perioadă nelimitată;

· Ratificarea, intrarea în vigoare;

· Autenticitatea textelor;

· Anexele.

 

 

V. Proiectul Freiburg al Tratatului Constituţional European

 


La sfârşitul lunii ianuarie a.c. Erwin Teufel, membru al Convenţiei, a avansat Secretariatului general „Proiectul Freiburg al Tratatului Constituţional European”, contribuţia unui grup de lucru franco-german format din reprezentanţi ai mediilor academice – profesori şi cercetători ai Universităţii „Europa" din Freiburg şi funcţionari ai unor instituţii europene9. Lucrarea exprimă opiniile proprii ale autorilor şi pune în valoare şi concluziile altor proiecte de cercetare realizate pe această temă de grupuri de cercetare din alte ţări membre ale UE.


Proiectul cuprinde şapte secţiuni, astfel:


Secţiunea A: Prevederi fundamentale:

· Obiectivele generale: promovarea coexistenţei paşnice între popoare, în spiritul unei cooperări largi internaţionale, păstrarea unităţii Statelor Membre într-un cadru instituţional comun şi asigurarea progresului economic şi social;

· dezvoltarea, în continuare, a pieţei interne europene, inclusiv a politicii comerciale comune, întărirea coeziunii economice şi sociale şi crearea uniunii economice şi monetare;

· menţinerea şi dezvoltarea zonei de libertate, securitate şi justiţie;

· promovarea identităţii proprii în viaţa internaţională prin implementarea politicii externe şi de securitate comună şi proiectarea progresivă a unei politicii comune de apărare;

· Tratatul conferă personalitate juridică Uniunii şi prezintă limitele ei de competenţă în raport cu Statele Membre şi cetăţenii lor;

· Uniunea se bazează pe principiile comune ordinii de drept din Statele Membre – principiul libertăţii, democraţiei, statului de drept, respectării drepturilor şi libertăţilor fundamentale ale omului, solidarităţii şi pe normele dreptului internaţional;

· Uniunea respectă identitatea naţională şi ordinea constituţională a Statelor Membre precum şi diversitatea culturală şi de tradiţii a popoarelor Europei. Atât Statele Membre cât şi Uniunea se obligă să-şi respecte competenţele într-un spirit de loialitate reciprocă;

· Întîietatea dreptului Uniunii asupra normelor de drept ale Statelor Membre. În prezent, dreptul Uniunii produce obligaţii directe şi necondiţionate asupra Statelor Membre, dar potrivit Tratatul Constituţional va avea efecte directe şi asupra cetăţenilor europeni;

· Carta Drepturilor Fundamentale, în forma proclamată la Nisa, în decembrie 2000, este parte integrantă a Tratatului Constituţional;

· Cetăţenia Uniunii: fiecare cetăţean care deţine cetăţenia unui Stat Membru va dobândi şi cetăţenia Uniunii.

· Drepturile cetăţeneşti: dreptul de a vota sau de a candida în alegerile pentru Parlamentul European şi în alegerile locale din Statele Membre, în circumscripţiile în care au domiciliul permanent; dreptul de liberă circulaţie şi de a-şi stabili domiciliul în teritoriul oricărui Stat Membru; dreptul de a beneficia de protecţia diplomatică şi consulară a autorităţilor oricărui Stat Membru;

· Interzicerea oricăror discriminări bazate pe apartenenţa naţională, din partea instituţiilor Uniunii sau ale Statelor Membre;

· Principii de guvernare pentru atingerea obiectivelor:

· solidaritatea dintre state;

· dezvoltare economică armonioasă, echilibrată şi sustenabilă; creştere economică durabilă şi neinflaţionistă;

· grad înalt de competitivitate şi convergenţă a performanţelor economice;

· grad înalt de ocupare a forţei de muncă şi de protecţie socială;

· protejarea mediului înconjurător şi îmbunătăţirea calităţii vieţii;

· Competenţele Uniunii – Pentru îndeplinirea obiectivelor Uniunii, Statele Membre deleagă Uniunii drepturile lor suverane de a legifera, administra sau de jurisdicţie, prevăzute în Tratat. Uniunea şi instituţiile sale nu vor acţiona decât în strictă concordanţă cu competenţele atribuite de Tratat. Principiile subsidiarităţii şi proporţionalităţii vor fi obligatorii în exercitarea competenţelor.

· Instituţiile: Parlamentul European, Consiliul European, Consiliul, Comisia, Curtea de Justiţie, Banca Centrală Europeană, Curtea de Conturi.

· Consiliul şi Comisia vor fi asistate de Comitetul Regiunilor şi de Comitetul Economic şi Social, ca organisme consultative;

· Pentru obiectivele specifice prevăzute de prezentul Tratat se vor constitui un Comitet pentru Competenţe, un Congres şi o Convenţie;

· Asocierea la Uniune: orice ţară care respectă principiile prevăzute de Tratat poate să aspire a deveni membru, după parcurgerea unor etape, care implică cererea de aderare, acordul Consiliului, în baza consultărilor cu Comisia, şi după obţinerea acordului Parlamentului. Modificarea Tratatului Constituţional şi a Tratatului asupra Politicilor Uniunii vor face obiectul unui acord dintre Statele Membre şi Statul candidat, care va fi supus ratificării statelor participante la Tratat.

· Suspendarea calităţii de membru: la propunerea întemeiată a două treimi din numărul Statelor Membre, a Parlamentului sau Comisiei Europene, Consiliul, format din şefii de state sau guverne, după obţinerea acordului Parlamentului European, poate constata, cu o majoritate de patru cincimi, că există un risc real ca un Stat Membru să aducă atingere principiilor fundamentale ale Uniunii şi poate declanşa procedura de suspendare.

· Tratatul asupra Politicilor Uniunii. La Tratatul Constituţional se va alătura un altul care va cuprinde prevederile tratatelor de constituire a Comunităţii Europene şi Comunităţii Europene a Energiei Atomice precum şi politicile în domeniul relaţiilor externe şi de securitate, al poliţiei şi cooperării judiciare în materie penală. Cele două tratate intră în vigoare simultan.

 


Secţiunea B: Competenţele Uniunii


Titlul 1: Prevederi generale

· Principiul competenţei limitate. Uniunea va acţiona numai în limitele conferite de Tratatul Constituţional, iar scopul acestor competenţe va fi prezentat, în detaliu, în Tratatul Asupra Politicilor Uniunii;

· Sunt prevăzute trei tipuri de competenţe:

· Competenţe exclusive – intră în responsabilitatea exclusivă a Uniunii, în domeniile respective Statele Membre putând să acţioneze numai cu autorizarea expresă a Uniunii. Se aplică în următoarele domenii:

· politica monetară, în cadrul uniunii economice şi monetare; 

· relaţiile comerciale cu terţe ţări, inclusiv impozitarea fluxurilor comerciale externe;

· acordurile cu terţe ţări şi de asociere la organizaţii internaţionale; 

· organizarea de instituţii şi organisme ale Uniunii; 

· caracteristicile cetăţeniei Uniunii. 

· Competenţe concurente – sunt exercitate de Uniune şi de Statele Membre. Se aplică în următoarele domenii:

· crearea şi promovarea pieţei interne;

· coordonarea politicilor economice în cadrul Uniunii Economice şi Monetare;

· politica concurenţială inclusiv în ceea ce priveşte achiziţiile publice;

· armonizarea taxelor indirecte;

· politicile agricole şi în domeniul pescuitului;

· politica în domeniul transportului.

· coordonarea sistemelor de asigurări sociale;

· protecţia consumatorului;

· protecţia mediului înconjurător;

· folosirea paşnică a energiei atomice;

· coeziunea economică şi socială;

· politica în domeniul azilului şi imigraţiei, inclusiv controlul frontierei externe şi regimul vizelor;

· cooperarea poliţienească şi în probleme judiciare;

· cooperarea în politica externă şi de securitate comună.

· Competenţe complementare – responsabilitatea este în sarcina Statelor Membre. Uniunea va sprijini politicile Statelor membre în acele domenii, precum şi cooperarea dintre acestea şi terţe ţări sau cu organizaţii internaţionale. Se aplică în următoarele domenii:

· politica privind forţa de muncă;

· educaţie generală şi profesională;

· cultură şi sport;

· sistemul de sănătate;

· promovarea cercetării şi a dezvoltării tehnologice.

· Principiul subsidiarităţii şi proporţionalităţii. În domeniile care nu se regăsesc în competenţa sa exclusivă, Uniunea va acţiona, în conformitate cu principiul subsidiarităţii, numai dacă obiectivele acţiunii propuse nu pot fi atinse de către Statele Membre sau Regiuni. Nici o acţiune a Uniunii nu va depăşi limitele necesare pentru atingerea obiectivului înscris în Tratat.

· Respectarea suveranităţii Statelor Membre. În exercitarea competenţelor conferite de Tratat, Uniunea va respecta suveranitatea Statelor Membre şi a entităţilor lor regionale, cu deosebire în domeniile care ţin de specificităţile date de identitatea naţională şi ordinea lor constituţională:

· organizarea structurilor de stat şi administrative, inclusiv cele de autoadministrare locală;

· serviciile de asistenţă socială;

· politica în domeniul culturii, sportului şi serviciilor educaţionale;

· liniile generale ale planificării şi dezvoltării regionale.

· Evaluarea competenţelor de către Parlamentele Naţionale. Dacă un Parlament Naţional apreciază că o propunere legislativă a Comisiei aduce atingere sistemului de competenţe prevăzut de Tratat, îndeosebi cu privire la subsidiaritate, acesta poate să adreseze Comisiei o declaraţie, Comisia fiind obligată să ia în considerare obiecţiunile prezentate sau să-şi retragă propunerea.

· Comitetul pentru Competenţe – mediază disputele dintre Uniune şi Statele Membre în legătură cu conformitatea actelor legislative ale Uniunii, cu sistemul de competenţe stabilit de Tratatul Constituţional şi cel asupra politicilor. Va fi format dintr-un reprezentant al parlamentului fiecărui Stat Membru şi un număr de membri ai Parlamentului European.

· Dreptul de acţiune. În cazul în care apelul la Comitetul pentru Competenţe nu este soluţionat, parlamentele Statelor Membre pot să sesizeze Curtea Europeană de Justiţie pentru anularea propunerii datorită recursului excesiv la aplicarea competenţei Uniunii. 


Titlul 2: Piaţa internă

· Uniunea stabileşte şi dezvoltă o piaţă internă, într-un areal fără frontiere interne, bazată pe libertăţile fundamentale şi pe o politică care asigură competiţia într-o piaţă liberă.

· Libertăţile fundamentale ale cetăţeanului conferite de piaţa internă: libertatea de mişcare a bunurilor, forţei de muncă, serviciilor şi capitalului.


Titlul 3: Uniunea Economică şi Monetară - coordonarea politicilor economice naţionale ale Statelor Membre şi sprijinirea politicii monetare a Uniunii.

· Uniunea Economică: politica economică a Statelor Membre se va baza pe principiile economiei de piaţă şi ale liberei concurenţe şi va promova o creştere durabilă, o rată scăzută a şomajului şi stabilitatea preţurilor.

· Uniunea Monetară: toate Statele Membre care îndeplinesc criteriile de convergenţă10 vor adera la Uniunea Monetară, al cărui principal obiectiv este stabilitatea preţurilor şi susţinerea politicilor economice ale Uniunii. Implementarea politicii monetare va fi încredinţată Sistemului European al Băncilor Centrale care se va compune din Banca Centrală Europeană şi băncile centrale ale Statelor Membre care au aderat la Uniunea monetară.

· În politica lor bugetară, Statele Membre vor ţine seama de realizarea obiectivelor politicilor Uniunii iar Comisia va monitoriza, în principal, adoptarea unor bugete echilibrate, deficitul şi nivelul datoriei publice.

· Banca Centrală Europeană; Sistemul european al Băncilor Centrale – au atribuţii în definirea şi implementarea politicilor monetare, deţinerea şi administrarea rezervelor valutare, asigurarea unui sistem funcţional de plăţi.

· Dispoziţii derogatorii. Cu acordul Parlamentului European, Consiliul, format din şefii de state sau de guverne, poate să acorde unui Stat Membru derogări de la prevederile legate de Uniunea monetară, consecinţa fiind neparticiparea acelui stat la dezbaterea, în cadrul Consiliului, a deciziilor în domeniul politicii economice şi monetare.


Titlul 4: Justiţie şi afaceri interne

· Obiectivul Uniunii este instaurarea unei zone a libertăţii, securităţii şi justiţiei şi prevenirea şi combaterea rasismului şi xenofobiei. Se realizează prin cooperarea judiciară şi poliţienească în materie penală şi civilă, printr-o politică comună în domeniul azilului şi imigrării, a vizelor şi controlului trecerii frontierelor externe.

· Întărirea cooperării dintre forţele de poliţie, autorităţile judiciare, vamale, altor organisme specializate, atât în plan bilateral cât şi în cadrul unor structuri ale Uniunii precum Europol şi Eurojust

 


Secţiunea C: Instituţiile şi organismele consultative ale Uniunii Europene


Titlul 1: Parlamentul European – format din reprezentanţi ai cetăţenilor Uniunii.

· Îndeplineşte atribuţiile prevăzute de Tratatul Constituţional, în special aceea de legiferare, împreună cu Consiliul. Participă la amendarea Tratatului Constituţional şi a Tratatului asupra politicilor Uniunii, la procesul de iniţiere şi perfectare de acorduri internaţionale şi a acordurilor de aderare a noilor State Membre. Are un rol în numirea membrilor celorlalte instituţii şi organisme ale Uniunii şi exercită o funcţie de control asupra activităţii lor. Exprimă opinii asupra problemelor politice de interes general.

· Membrii Parlamentului sunt aleşi pentru un mandat de cinci ani prin vot universal, secret, direct şi liber exprimat. Cetăţenii Uniunii au dreptul de vot în Statul Membru în care au domiciliul permanent.

· Alegerile se vor desfăşura în toate Statele Membre, la aceeaşi dată şi conform unei proceduri electorale unice. 

· Numărul locurilor din Parlamentul European nu va depăşi cifra de 650. Distribuţia locurilor pe ţări este proporţională cu cea stabilită prin Tratatul de la Nisa.

· Recunoaşterea rolului important al partidelor politice constituite la nivel european.

· Orice cetăţean al Uniunii sau persoană juridică cu sediul într-un Stat Membru are dreptul să adreseze petiţii Parlamentului European.

· La cererea unui sfert din membrii săi, Parlamentul European poate să constituie un Comitet de Anchetă care investighează, fără a prejudicia atribuţiile celorlalte instituţii sau organisme, presupusele încălcări ale normelor Uniunii sau aplicarea lor defectuoasă, cu excepţia acelora care urmează calea judiciară.

· Parlamentul European dezbate moţiunea de cenzură depusă în legătură cu activitatea Comisiei iar dacă aceasta este votată cu o majoritate de ⅔ din voturile exprimate, reprezentând majoritatea membrilor Parlamentului European, Comisia demisionează, în întregul ei.


Titlul 2: Consiliul European: reuneşte şefii de state sau de guverne ai Statelor Membre, preşedintele Comisiei şi al Parlamentului European şi stabileşte direcţiile politice generale ale dezvoltării Uniunii. În activitatea lor, membrii Consiliului European sunt asistaţi de miniştrii de externe ai Statelor Membre şi de Înaltul Reprezentant al Uniunii.

· Se întruneşte cel puţin de două ori pe an la sediul Consiliului.

· Unul dintre şefii de state sau guverne ai celor trei state care formează Preşedinţia Consiliului este ales Preşedinte al Consiliului European. 

· Consiliul European va fi asistat în activitatea sa de către Secretariatul general al Consiliului.


Titlul 3: Consiliul – format din reprezentanţii, la nivel ministerial, ai Statelor Membre, având depline puteri de a angaja guvernele respective.

· Competenţele sunt identice cu cele ale Parlamentului European.

· Preşedinţia Consiliului va fi exercitată, în comun, de trei State Membre, pe perioade de doi ani. Reprezintă Consiliul în raporturile cu celelalte instituţii ale Uniunii.

· Consiliul pentru Afaceri externe va fi prezidat de Înaltul Reprezentant al Uniunii.

· Deciziile în cadrul Consiliului se iau cu majoritatea voturilor Statelor Membre, dar care trebuie să reprezinte peste 50% din populaţia Uniunii. Pentru anumite situaţii prevăzute în Tratatul Constituţional şi cel asupra politicilor Uniunii este necesară o majoritate calificată: votul a ⅔ din Statele Membre, reprezentând ⅔ din populaţia Uniunii.


Titlul 4: Comisia – este structura superioară a administraţiei Uniunii, formată din membrii selectaţi pe baza competenţei individuale.

· Preşedintele Comisiei este numit de Consiliu, în componenţa şefilor de state sau guverne, cu acordul Parlamentului European.

· Preşedintele nominalizează membrii Comisiei iar Comisia, în întregul său, trebuie să obţină acordul Consiliului şi al Parlamentului European.

· Înaltul Reprezentant al Uniunii face parte din Comisie, este unul dintre vicepreşedinţii ei şi are în responsabilitate domeniul relaţiilor externe.

· Mandatul Comisiei încetează o dată cu cel al Parlamentului.

· Principalele atribuţii ale Comisiei:

· asigură respectarea prevederilor Tratatului Constituţional şi ale Tratatului asupra politicilor Uniunii;

· unic iniţiator de legislaţie;

· stabilirea normelor de aplicare a legislaţiei;

· formulează recomandări şi puncte de vedere;

· reprezintă Uniunea în negocierile cu terţe ţări şi cu organizaţii internaţionale;

· prezintă Parlamentului European raportul general anual asupra activităţii Uniunii. 

· Deciziile se adoptă cu majoritate de voturi.


Titlul 5: Sistemul judiciar

· Instanţele Uniunii: Curtea Europeană de Justiţie şi Curtea Europeană – asigură respectarea interpretării şi aplicării legislaţiei Uniunii.

· Curtea Europeană de Justiţie este formată din câte un judecător din fiecare Stat Membru şi cel puţin opt avocaţi generali, propuşi de guvernele Statelor Membre. 


Titlul 6: Curtea de Conturi, formată din 15 membri, analizează conturile de venituri şi cheltuieli ale Uniunii şi întocmeşte un raport anual, la încheierea anului financiar pe care îl transmite principalelor instituţii ale Uniunii.


Titlul 7: Organisme consultative

· Comitetul Regiunilor – sprijină Consiliul şi Parlamentul European în activităţi de interes pentru autorităţile regionale sau locale ale Statelor Membre veghează ca legislaţia să respecte principiile subsidiarităţii.

· Comitetul Economic şi Social – sprijină, prin consultanţă, Consiliul şi Parlamentul European în activităţile vizând politica de dezvoltare economică, socială şi în domeniul mediului înconjurător.

 


Secţiunea D: Legiferare şi Administrare

· Actele Uniunii:

· acte cu caracter de lege (legi şi legi cadru). 

· legi – au aplicabilitate generală, obligatorie şi directă, în integralitatea lor, în toate Statele Membre;

· legi cadru – cuprind obiectivele şi principiile aplicabile pentru atingerea obiectivelor, în domeniul reglementat la nivelul Uniunii, Statele Membre fiind obligate să adopte legile specifice care să reglementeze domeniul, în cadrul astfel stabilit;

· norme – emise, în general de Comisie, în baza unor reglementări care o autorizează, în acest sens, în mod explicit, cu precizarea conţinutului şi scopului normei;

· decizii;

· puncte de vedere şi recomandări ale instituţiilor Uniunii, fără caracter obligatoriu.

· Proceduri legislative: propunerea legislativă a Comisiei se transmite Parlamentul European şi Consiliului. Înaintea votului în Parlamentul European, parlamentele naţionale, Comitetul Regiunilor şi Comitetul Economic şi Social au posibilitatea să dezbată propunerea respectivă şi să adopte o declaraţie. Dezbaterile din cadrul Parlamentului European iau în considerare aceste declaraţii. Consiliul se pronunţă, într-un interval de şase luni de la hotărârea Parlamentului European. Dacă Consiliul aprobă hotărârea Parlamentului, propunerea devine lege. Dacă Consiliul returnează proiectul, formulând amendamente, Parlamentul European ia în dezbatere aceste amendamente şi, dacă le aprobă, proiectul devine lege. Dacă acestea sunt respinse, se formează un Comitet de Mediere.

Comitetul de Mediere este format dintr-un număr egal de membri ai Parlamentului European şi ai Consiliului. La dezbateri participă şi reprezentanţi ai Comisiei. Proiectul convenit în cadrul Comitetului este supus dezbaterii în Parlamentul European şi Consiliu. Dacă este respins de una din cele două instituţii, proiectul se consideră definitiv respins; la fel şi în cazul în care Comitetul nu reuşeşte să elaboreze un proiect comun.

 


Secţiunea E: Prevederi financiare

· Toate veniturile şi cheltuielile Uniunii vor fi cuprinse într-un buget echilibrat, cu execuţie anuală.

· Bugetul va fi finanţat prin impunerea, cu acelaşi procent, a produsului intern brut, determinat după o metodologie unitară, al fiecărui Stat Membru. 

· Parlamentul European şi Consiliul aprobă, primul cu majoritatea de voturi a membrilor săi, iar Consiliul cu majoritate calificată, proiectul de buget.

· Procedura de adoptare a bugetului: fiecare instituţie va prezenta Comisiei, până cel târziu la 1 iunie, propunerile de cheltuieli care sunt centralizate şi transmise Consiliului, până cel târziu la 1 iulie, sub forma de proiect preliminar de buget. Până la 5 septembrie, Consiliul definitivează proiectul de buget, pe care îl transmite Parlamentului European. Dacă în timp de 45 de zile Parlamentul European nu face amendamente, bugetul se consideră aprobat. În cazul existenţei unor amendamente ale Parlamentului European, dacă sunt aprobate de Consiliu, proiectul este aprobat cu amendamentele respective. În caz contrar, proiectul modificat de Consiliu este supus dezbaterii Parlamentului European. Dacă posibilele amendamente făcute de Parlamentul European întrunesc votul a ⅔ din membri, proiectul astfel amendat se consideră aprobat. Parlamentul European, cu o majoritate de ⅔ poate să respingă întregul proiect şi să ceară Comisiei redactarea unui nou proiect.


Secţiunea F: Relaţiile externe ale Uniunii


Titlul 1: Prevederi generale

· Uniunea dispune de personalitate juridică, în termenii dreptului internaţional public. Poate să încheie acorduri, să se asocieze sau să devină membră a altor organizaţii internaţionale şi să dezvolte relaţii cu organizaţii internaţionale, îndeosebi cu Naţiunile Unite şi organismele sale specializate şi cu Consiliul Europei.

· Consiliul, format din şefii de state sau de guverne, poate, după consultarea Comisiei şi a Parlamentului European, să stabilească misiuni diplomatice în terţe state sau pe lângă organizaţii internaţionale, misiuni care coexistă alături de cele ale Statelor Membre.

· Procedurile de perfectare a acordurilor internaţionale şi de asociere la organizaţii internaţionale.


Titlul 2: Politica externă şi de securitate comună

· Uniunea va defini şi pune în practică o politică externă şi de securitate comună, bazată pe loialitate şi solidaritate reciprocă, ale cărei obiective sunt:

· apărarea valorilor comune, a intereselor generale, independenţei şi integrităţii Uniunii;

· dezvoltarea şi consolidarea democraţiei, a statului de drept, a drepturilor omului şi a libertăţilor fundamentale;

· menţinerea păcii şi întărirea securităţii internaţionale, în conformitate cu principiile Cartei Naţiunilor Unite;

· promovarea cooperării internaţionale şi a unui comerţ internaţional liber;

· sprijinirea progresului economic şi social al ţărilor în curs de dezvoltare;

· dezvoltarea, la nivel internaţional, a unor programe vizând protecţia mediului înconjurător şi promovarea unui management raţional al resurselor naturale.

· Dezvoltarea, graduală, a unei politici externe şi de securitate comună care să conducă la o politică comună de apărare. O astfel de politică nu afectează particularităţile politicii de securitate şi apărare ale Statelor Membre şi respectă obligaţiile acelor state care apreciază că interesele lor de securitate şi apărare se realizează în cadrul NATO. O astfel de politică este compatibilă cu politica de securitate şi apărare a Tratatului Nord Atlantic.

· Obiectivele politicii comune de apărare se referă la acţiuni umanitare şi de salvare în caz de dezastre, operaţiuni de menţinerea păcii şi de managementul crizelor şi lupta împotriva terorismului internaţional. Cheltuielile operaţionale implicate de politica de apărare comună vor fi suportate de Statele Membre, proporţional cu produsul lor intern. 

· Statele Membre şi Uniunea îşi vor coordona activităţile în cadrul organizaţiilor şi conferinţelor internaţionale şi vor susţine poziţii comune. Misiunile diplomatice şi consulare ale Statelor Membre şi ale Uniunii, în terţe ţări sau pe lângă organizaţii intenţionale, vor coopera în a asigura respectarea şi punerea în aplicare a poziţiilor şi acţiunilor comune ale Consiliului. 

· Competenţa de implementare a deciziilor luate în cadrul politicii externe şi de securitate comună revine Înaltului Reprezentant al Uniunii care răspunde, în acest sens, în faţa Consiliului.

· Înaltul Reprezentant al Uniunii este nominalizat de Consiliul, format din şefii de state sau de guverne, şi aprobat de Parlamentul European, pentru un mandat de cinci ani.

· Deciziile de politică externă şi de securitate comună se iau în unanimitate, cu excepţia cazurilor expres prevăzute de Tratat. Absenţa de la vot nu impietează adoptarea unei decizii, situaţie în care statele care absentează pot să-şi motiveze opţiune printr-o declaraţie formală. Statul respectiv nu este obligat să aplice decizia respectivă, dar aceasta este recunoscută ca fiind obligatorie pentru Uniune şi se va abţine de la adoptarea oricărei atitudini contrare deciziei.

· Şedinţele Consiliului sunt prezidate de Înaltul Reprezentant. Consiliul va fi asistat de un Comitet pentru problemele politice şi de securitate.

· Parlamentul European va fi informat periodic de către Înaltul Reprezentant asupra evoluţiilor şi va fi consultat asupra principalelor acţiuni si poziţii de bază din cadrul politicii externe şi de securitate comună. Poate să transmită Consiliului interpelări şi să facă recomandări.

· Consiliul poate, cu majoritate calificată, să impună sancţiuni economice (reducerea sau întreruperea, parţială sau completă a relaţiilor economice) unei terţe ţări.

· Pentru implementarea unei acţiuni comune sau promovarea unei poziţii comune, Statele Membre pot stabili cooperări întărite, cu autorizarea Consiliului.

 


Secţiunea G: Cooperarea întărită

· Statele Membre care doresc să stabilească o cooperare întărită pot să folosească instituţiile, procedurile şi mecanismele prevăzute de Tratatul Constituţional, în condiţiile în care cooperarea:

· vizează dezvoltarea, în continuare, a obiectivelor Uniunii, protejarea intereselor sale şi adâncirea procesul de integrare;

· respectă cadrului unic instituţional al Uniunii;

· nu aduce atingere pieţei interne şi nu instituie bariere sau discriminări în relaţiile comerciale dintre Statele Membre;

· se păstrează în limitele de competenţă ale Uniunii şi nu abordează domenii care sunt de competenţa exclusivă a Uniunii;

· implică minimum opt state şi este, principial, deschisă participării tuturor Statelor Membre.

· Cooperarea întărită poate fi perfectată numai după ce Comisia constată că obiectivele unei astfel de cooperări nu pot fi atinse de către toate Statele Membre, prin aplicarea prevederilor Tratatului Constituţional şi a Tratatului asupra politicilor, într-un interval de timp rezonabil. 

· Autorizarea unei cooperări întărite se face de către Parlamentul European şi Consiliu, la propunerea Comisiei.

· Cheltuielile implicate de o cooperare întărită, cu excepţia celor administrative, vor fi suportate de statele participante la cooperare.

.


Secţiunea H: Prevederi finale

· Amendarea Tratului Constituţional. Guvernele şi parlamentele Statelor Membre, Parlamentul European şi Comisia pot prezenta Consiliului, format din şefii de state sau de guverne, propuneri de amendare a Tratatului Constituţional. Consiliul, după consultarea Parlamentului şi Comisiei, formulează un punct de vedere în sensul convocării unei conferinţe a reprezentanţilor guvernelor Statelor Membre pentru convenirea amendamentelor. Acestea intră în vigoare după ratificarea lor de către toate Statele Membre şi aprobarea Parlamentului European. Dacă amendamentele afectează structura constituţională de bază a Uniunii, Preşedintele Consiliului European convoacă o Convenţie pentru pregătirea amendamentelor (formată din reprezentanţii guvernelor Statelor Membre, câte doi reprezentanţi ai fiecărui parlament naţional, un număr de membri ai Parlamentului European egal cu numărul de State Membre, doi reprezentanţi ai Comisiei şi un Preşedinte numit de Consiliu)

· Amendarea Tratatului asupra politicilor Uniunii. Procedura de iniţiere a amendamentelor este similară cu cea în cazul Tratatului Constituţional. Proiectul noului Tratat, redactat în cadrul unei Conferinţe de amendare, este supus dezbaterilor Consiliului şi Congresului European (format din 270 de membri reprezentând parlamentele naţionale şi Parlamentul European). Pentru a intra în vigoare, Tratatul amendat trebuie să fie adoptat în unanimitate de către Consiliu şi să obţină votul a trei pătrimi din numărul membrilor Congresului European.

· Normele comunitare actuale, cuprinse în Tratatele de bază, îşi păstrează valabilitatea, daca Tratatul Constituţional sau Tratatul asupra Politicilor nu prevede altfel.

· Tratatul Constituţional şi Tratatul asupra Politicilor Uniunii intră în vigoare după ratificarea lor de către Statele Membre, în conformitate cu cerinţele constituţionale ale fiecărui stat.

 



Consideraţii generale


Analiza sumară a Proiectului Freiburg al Tratatului Constituţional European pune în evidenţă faptul că grupul de cercetare franco-german valorifică concluziile Consiliului European de la Nisa şi Laeken privind reforma constituţională, printr-o atenţie aparte acordată următoarelor aspecte:

· o delimitare mai bună a competenţelor între Uniune şi Statele Membre;

· un standard îmbunătăţit al protecţiei drepturilor omului;

· simplificarea tratatelor existente;

· reforma structurii instituţionale şi implicarea mai mare a parlamentelor naţionale.


Deşi, în principiu, respectă dihotomia introdusă de Convenţie în proiectul Tratatului asupra Constituţiei europene prin reglementarea distinctă a aspectelor de ordin constituţional faţă de cele legate de politicile Uniunii, proiectul Freiburg se opreşte la prezentarea, în detaliu, a primei părţi, aceea a fundamentelor constituţionale ale construcţiei europene, dar face repetate trimiteri la un alt document de bază, Tratatul asupra Politicilor Uniunii. Această abordare are o motivaţie de ordin practic, legată de lipsa obligativităţii ratificării amendamentelor Tratatului asupra Politicilor, in condiţiile în care domeniul prezintă o dinamica mult mai mare decât prevederile constituţionale. În plus, se poate remarca un anumit grad de inconsecvenţă prin introducerea în acelaşi document, pe lângă elementele de ordin constituţional, a numeroase aspecte ce ţin de politicile Uniunii, semnificativă fiind întreaga secţiune F. 


Proiectul Freiburg este un document de lucru util Convenţiei în procesul de redactare a proiectului Constituţiei europene, completând seria eforturilor de definire a noii construcţii europene cu o contribuţie din partea mediului academic, de cercetare. 

 

V. Concluzii

 


Redactarea proiectului Constituţiei europene se dovedeşte, aşa cum era previzibil încă de la începutul activităţii Convenţiei, o operă de o importanţă deosebită pentru viitorul Europei, dar de o dificultate aparte. Dificultatea are o vastă motivaţie, având în vedere că Uniunea a fost creată, cu peste 50 de ani în urmă, într-un anumit context geopolitic, marcat de amintirea şi consecinţele celor două conflagraţii mondiale şi de dorinţa instaurării şi consolidării unui climat de pace, securitate şi conlucrare pe continentul european, a funcţionat, la început, ca un mecanism cu şase actori, supus, treptat unor etape succesive de lărgire şi direcţionat preponderent spre latura economică şi comercială a vieţii europene. Evoluţiile recente şi perspectiva extinderii Uniunii la 28 de membri, succesele incontestabile înregistrate în construcţia economică şi monetară europeană, dar şi abordarea într-o manieră integratoare a unor domenii precum afacerile interne, justiţia, politica externă şi de securitate etc., necesitatea creşterii rolului Uniunii în relaţiile internaţionale în contextul tendinţelor de globalizare care se manifestă în prezent, în întreaga lume, impun cu necesitate desăvârşirea noului proiect politic european.


În cadrul acestei opere complexe care, sub forma dezbaterilor, a contribuţiilor, a formulării de propuneri şi proiecte, îşi are începuturile în activitatea Convenţiei asupra viitorului Uniunii Europene prin redactarea proiectului Constituţiei europene, se vor pune bazele conceptuale şi practice ale noii arhitecturi europene.


Analiza proiectelor prezentate prefigurează deja, în linii generale, viitoarea structură instituţională, conceptele şi politicile de bază, competenţele, instrumentele şi procedurile ce vor sta la baza activităţii Uniunii. Prezentăm, în continuare, câteva din concluziile care se pot desprinde din această analiză:

· Actualul sistem format de triunghiul instituţional Consiliu (reprezentanţii Statelor Membre), Parlamentul European (reprezentanţii direct aleşi ai cetăţenilor europeni) şi Comisia (expresia interesului comun reprezentat de Uniune, ca entitate) va continua să existe, dar în forme perfecţionate, care să permită un proces decizional simplificat, corespunzător condiţiilor şi obiectivelor actuale. Dezbaterile asupra reformei instituţionale prefigurează opinii convergente în legătură cu conceptele de bază şi activitatea instituţiilor, care se vor regăsi în proiectul actului constituţional european:

· Activitatea Consiliului:

· Consiliul va continua să fie principalul organism care va defini liniile generale ale existenţei şi dezvoltării Uniunii, îndeplinind atât funcţii legislative cât şi executive.

· Votul cu majoritate calificată (majoritatea Statelor Membre, reprezentând majoritatea populaţiei) va fi regula generală de adoptare a deciziilor; în cazuri expres prevăzute de textul constituţional (ex. legi instituţionale sau organice, norme adoptate potrivit Articolului 308 al Tratatului asupra Comunităţii Europene11 , măsuri privind armonizarea fiscală etc.), deciziile se vor lua cu majoritate calificată întărită sau majoritate super-calificată (trei pătrimi din Statele Membre reprezentând trei pătrimi din populaţie)

· Activitatea legislativă va fi deschisă audienţei publice;

· Consiliul va avea şi prerogative similare unui executiv în coordonarea politicilor naţionale macroeconomice, în punerea în aplicare a politicii de securitate şi apărare a Uniunii, în concertarea politicilor naţionale în domeniul justiţiei şi afacerilor interne.

· Activitatea Comisiei:

· Statelor Membre le revine responsabilitatea punerii în aplicare a politicilor Uniunii în timp ce Comisia are obligaţia, la nivelul Uniunii, de a asigura aplicarea întocmai a legislaţiei UE;

· Comisia va fi abilitată să adopte legislaţie secundară, în anumite condiţii de control şi posibilă anulare a normei respective de către Consiliu sau Parlamentul European;

· Comisia va fi unic iniţiator de legislaţie, cu excepţia legislaţiei în domeniul politicii externe şi de securitate, al cooperării în domeniul justiţiei şi securităţii interne (iniţiativa aparţine Consiliului) şi al procedurilor electorale şi imunităţii parlamentare (susţinerea proiectelor se face de către Parlamentul European).

· Activitatea Parlamentului European: 

· Pe lângă atribuţiile actuale va avea şi atribuţia ratificării tratatelor internaţionale şi a acordurilor comerciale, aprobarea cooperărilor întărite ş.a.;

· Renunţarea la împărţirea pe cei trei piloni a activităţii Uniunii şi instituirea unui sistem unitar chiar dacă aceasta presupune o mare varietate de proceduri şi instrumente, în funcţie de domeniul de activitate.

· Uniunea va avea personalitate juridică.

· Instituirea cetăţeniei europene pentru fiecare cetăţean al unui Stat Membru.

· Finanţarea Uniunii din resurse proprii, în cadrul unui buget anual echilibrat.

· Carta Drepturilor Fundamentale va fi parte integrantă a actului constituţional, conferindu-se astfel prevederilor sale un caracter obligatoriu pentru instituţiile, organismele şi Statele Membre ale Uniunii. 

· Preluarea în textul actului constituţional a prevederilor referitoare la valorile, obiectivele şi principiile de bază cuprinse în Tratate.


Proiectele prezentate precum şi dezbaterile care au loc pun în evidenţă şi o serie de diferenţe majore de abordare a anumitor aspecte instituţionale, care urmează să-şi găsească o rezolvare în activitatea viitoare a Convenţiei, printre care remarcăm:

· Distincţia clară între atribuţiile legislative şi cele executive ale Consiliului, existând propuneri, care urmează a fi discutate în continuare, privind constituirea unei a doua Camere, formată din reprezentanţii Statelor Membre, la nivel ministerial, precum şi a unui Consiliu pentru Afaceri Legislative, format din miniştrii pentru afaceri europene.

· Numărul de membri ai Comisiei şi Parlamentului European, modalitatea de distribuire a locurilor pe ţări precum şi metoda de ponderare folosită în distribuirea voturilor, metodologia de adoptare a deciziilor în cadrul Comisiei etc.

· Aspecte legate de Preşedinţia Consiliului, problematică de o vastă complexitate care include şi posibilitatea instituirii demnităţii de Preşedinte ales al Uniunii, de instituţia Înaltului Reprezentant pentru relaţii externe sau de constituire a unui Minister al Afacerilor Externe, raporturile acestuia cu Comisia, Consiliul şi Statele Membre etc.

* 


În evoluţia Uniunii Europene, Statele Membre continuă să-şi exercite prerogativele clasice ale suveranităţii în politica externă şi de securitate, în timp ce integrarea economică şi monetară este încredinţată în întregime Uniunii. Din perspectiva competenţelor, această realitate conduce la concluzia că Uniunea Europeană este şi va rămâne un sistem mixt, „sui generis”, care preia atât elemente federaliste cât şi de tip confederativ, în care statele europene construiesc un viitor comun, în cadrul unor politici coordonate şi în care Uniunea va administra anumite competenţe pe baze federale. Ordinea constituţională a noii Uniunii Europene se va baza pe dubla legitimitate conferită de Statele Membre şi popoarele sau cetăţenii Europei.


 Este evident faptul că actuala Convenţie nu va aduce modificări substanţiale ale modelului constituţional comparativ cu sistemul instituit prin Tratatele constitutive. Va avea, totuşi, meritul de a cuprinde, într-un singur text, coerent, această împletire de interguvernamentalism cu federalism, într-o manieră mult mai uşor de înţeles şi interpretat de către cetăţeanul european.

 

 Note:

1 Henning vom Stein, Deutsche Bank Research: EU Convention: Preliminary draft constitutional treaty: "basic structure" includes a few surprises în EU Observer din 12/11/2002  şi Elmar Brok, "The Constitution of the European Union", CONV 325/1/02 REV 1, CONTRIB 111, pag.83

2 În cadrul dezbaterilor s-au desprins, până în prezent, patru opţiuni în ceea ce priveşte denumirea acestei entităţi: Comunitatea Europeană, Uniunea Europeană, Statele Unite ale Europei şi Europa Unită.

3 Urmare a celei de-a 50-a Aniversări a Declaratiei Universale a Drepturilor Omului, în decembrie 1998, Consiliul European de la Köln, reunit în 3 şi 4 iunie 1999, a decis redactarea unui proiect de Cartă a drepturilor fundamentale, cu termen de finalizare sfârşitul anului 2000. Consiliul European a decis ca drepturile fundamentale aplicabile la nivelul Uniunii Europene să fie reunite şi consolidate intr-o Cartă, obiectivul principal fiind îmbunătăţirea nivelului de cunoaştere a acestor drepturi. Carta urma să aibă la bază tratatele comunitare, convenţiile internaţionale precum Convenţia Europeană asupra Drepturilor Omului (1950) şi Carta Socială Europeană (1989), tradiţiile constituţionale comune Statelor Membre şi diferite declaraţii de referinţă ale Parlamentului European. Lucrarea a fost încredinţată unui organism special - cunoscut sub numele de Convenţie - format din 62 de membri, precum reprezentanţi ai şefilor de state sau guverne, ai preşedintelui Comisiei Europene, membri ai Parlamentului European şi ai parlamentelor naţionale. Ca observatori au participat patru reprezentanţi ai Curţii Europene de Justiţie, Consiliului Europei şi ai Curţii Europene a Drepturilor Omului. Alcătuirea, metodele de lucru şi aranjamentele practice cu privire la Convenţie au fost hotarâte de către Consiliul European de la Tampere (15-16 octombrie 1999). Consiliul European de la Nisa (7-9 decembrie 2000) a salutat proclamarea în comun, de către Consiliu, Parlament şi Comisie, a Cartei Drepturilor Fundamentale, care reuneşte intr-un singur text drepturile civile, politice, economice şi sociale din diverse surse internaţionale, europene si naţionale.

4 În prezent, „abţinerea constructivă” este procedura care permite unui stat membru să se abţină de la vot în Consiliul de Miniştri, în materie de politică externă şi de securitate comună, fără a bloca o decizie a cărei adoptare necesită unanimitate. Această posibilitate a fost introdusă prin Tratatul de la Amsterdam, în noul Articol 23 al Tratatului asupra Uniunii Europene. Dacă abtinerea constructivă este însoţită de o declaraţie oficială, statul membru în cauză nu este obligat să aplice decizia, dar trebuie să accepte faptul că aceasta reprezintă un angajament al Uniunii. In consecinţă, Statul Membru trebuie să se abţină de la orice demers care ar putea să contravină acţiunii întreprinse de Uniune în baza deciziei respective.

5 O versiune a proiectului a fost dezbătută în cadrul Congresului PPE de la Estoril din 18 octombrie 2002, varianta actuală fiind definitivată prin deliberările Grupului PPE din Convenţie în reuniunea de la Frascati din 8-10 noiembrie 2002.

6 Dezbaterile în cadrul Grupului de lucru al Convenţiei au fost dominate de raportul Alain Lamassoure, care clasifică competenţele în competenţe exclusive, concurente şi complementare, clasificare prezentă în proiectul Tratatului constituţional al Convenţiei, care, în esenţă, este similară cu cea propusă de Proiectul Brok.

7 Asupra includerii explicite a unor competenţe în două categorii dezbaterile vor continua.

8 Principala diferenţă dintre competenţele partajate/concurente şi cele suplimentare/complementare constă în faptul că, în cazul primelor, dacă Uniunea a legiferat deja într-un anumit domeniu, Statele Membre nu trebuie să emită norme, cu excepţia acelora care sunt necesare pentru punerea în aplicare a normei Uniunii. Cu alte cuvinte, competenţa Uniunii exte exclusivă în aceste domenii.

9 Preocupările în domeniul construcţiei europene ale acestui grup de cercetare datează cu mult înaintea constituirii Convenţiei asupra Viitorului Europei, concretizându-se prin publicarea, în anul 2000 a lucrării „The Birth of a European Constitutional Order", Nomos-Verlag, Baden-Baden. Elemente înscrise în această lucrare se regăsesc în proiectul prezentat Convenţiei.

10 Pentru realizarea Uniunii Economice si Monetare au fost stabilite cinci criterii de convergenţă ce trebuie îndeplinite de fiecare stat membru în vederea aderării: - raportul între deficitul public şi produsul intern brut nu trebuie să depăşească 3%; - raportul între datoria publică şi produsul intern brut nu trebuie să depăşească 60%; - existenţa unei stabilităţi de durată a preţurilor şi a unei rate medii a inflaţiei, urmarite pe o perioadă de un an înainte de efectuarea verificării, care să nu depăşească cu mai mult de 1,5% rata inflaţiei din cele trei state membre având cea mai mare stabilitate a preturilor; - rata dobânzii nominale pe termen lung nu trebuie sa depăşească cu mai mult de 2% pe cea realizată de primele trei state membre cu cele mai bune performanţe în stabilitatea preţurilor; - marjele de fluctuaţie normale stabilite prin mecanismul cursului de schimb in Sistemul Monetar European trebuie să fi fost respectate fără mari presiuni, cel puţin în cei doi ani premergători verificării. Criteriile de convergenţă urmăresc să asigure o dezvoltare economică echilibrată în cadrul UEM şi să prevină apariţia oricaror tensiuni în statele membre. 

11 Articolul 308 al Tratatului de constituire a Comunităţii Europene (fostul Articol 235) este o ilustrare a faptului că cei care au elaborat Tratatul de la Roma au realizat că prerogativele specifice atribuite Comunităţii (competenţe funcţionale) s-ar putea să nu fie suficiente pentru îndeplinirea obiectivelor stabilite în mod expres prin Tratate. Articolul poate fi folosit pentru depăşirea acestui neajuns, având în vedere ca el prevede că "în situaţia în care o acţiune a Comunităţii se dovedeşte a fi necesară pentru atingerea unuia dintre obiectivele Comunităţii şi dacă prezentul Tratat nu prevede competenţele necesare in acest scop, Consiliul de Ministri, la propunerea Comisiei, prin decizii in unanimitate şi după consultarea Parlamentului European, va adopta măsurile necesare". 

